**МАЗМУНУ**

|  |  |
| --- | --- |
| **Киришүү.........................................................................................................................** | **3** |
| **Келечек 2040. Өнүгүү максаты .................................................................................. 6** | |
| **1. Адам, үй-бүлө, коом ...............................................................................................** | **10** |
| **1.1 Стратегиялык максат – адамдын дараметин өнүктүрүү..........................** | **10** |
| **1.2 Социалдык өнүктүрүү .................................................................................** | **10** |
| **Коомдун муктаждыктарына жооп берген саламаттык сактоо.............** | **12** |
| **Сапаттуу билим берүү жана илим системасы ..........................................** | **14** |
| **Жаштардын потенциалы .…….....................................................................** | **17** |
| **Татыктуу эмгек жана ардактуу карылык …………….................................** | **18** |
| 1.3 Жарандык интеграция................................................................................... | **19** |
| **Тил саясаты .....................................................................................................** | **20** |
| 1.4 Кыргызстан – маданияты бийик өлкө.......................................................... | **21** |
| **“Алтай цивилизациясы жана алтай тектүү элдери” эл аралык форуму......................................................................................................................** | **24** |
| 1.5 Демократиялык мамлекеттеги диний саясат.............................................. | **24** |
| 2. Экономикалык бакубаттык жана өнүгүү үчүн чөйрөнүн сапаттуулугу ....... | **25** |
| 2.1 Стратегиялык максат – бизнес жана финансы үчүн жагымдуу чөйрө... | **25** |
| **Адамдык потенциал жана эмгек рыногу ……............................................** | **26** |
| **Инвестициялык климатты жакшыртуу жана экспорттун өсүшү...........** | **28** |
| **Өлкөнүн региондорун өнүктүрүү ……………………………….....................** | **29** |
| **Жагымдуу бизнес-чөйрө .................................................................................** | **31** |
| **2.2 Сапаттуу инфраструктура …………………………………............................** | **32** |
| Энергетика ........................................................................................................... | **32** |
| Транспорт ............................................................................................................ | **34** |
| **Таза суу ...............................................................................................................** | **35** |
| **Экология жана климаттын өзгөрүүлөрүнө ыңгайлашуу ......................** | **36** |
| 2.3 Өнүгүүнүн артыкчылыктуу тармактары ...................................................... | **39** |
| **Өлкөнүн өнөр жай потенциалы .....................................................................** | **39** |
| **Агроөнөр жай комплекси жана кооперация ...............................................** | **41** |
| **Жеңил өнөр жай кластерлери .......................................................................** | **42** |
| **Туризмди туруктуу өнүктүрүү ………………………….................................** | **43** |
| 3. Мамлекеттик башкаруу .......................................................................................... | **46** |
| 3.1 Стратегиялык максат – ар бир жаран үчүн натыйжалуу жана адилет мамлекет................................................................................................................... | **46** |
| 3.2 Мамлекеттик бийликтин тең салмактуу системасы ................................. | **47** |
| 3.3 Адилеттүү сот системасы ............................................................................... | **49** |
| 3.4 Коопсуз өлкө ..................................................................................................... | **51** |
| **3.5 Прагматикалуу тышкы саясат .......................................................................** | **52** |
| 3.6 “Таза-Коом” – мамлекеттик башкаруу системасынын жана коомдун турмушундагы санариптик трансформация .......................................................... | **54** |
| **3.7 Жарандык коомду жана жергиликтүү өз алдынча башкарууну өнүктүрүү..................................................................................................................** | **56** |
| **Жарандык коомду өнүктүрүү ........................................................................** | **57** |
| **Жергиликтүү өз алдынча башкаруу ..............................................................** | **58** |
| **4. Өнүгүүнү башкаруу ................................................................................................** | **59** |
| **4.1 Башкаруу системасын трансформациялоо жана өнүгүүнүн инфраструктурасын түзүү .........................................................................................** | **59** |
| **4.2 Стратегиялоонун технологиясы ....................................................................** | **61** |
| **4.3 Мониторинг жана баалоо .................................................................................** | **61** |

**Киришүү**

Кыргыз Республикасы өзүнүн тарыхынын маанилүү этабында турат, өлкөнү саясий туруктуу, экономикасы кубаттуу жана социалдык жактан жоопкерчиликтүү мамлекет катары узак мөөнөткө өнүктүрүү үчүн өбөлгөлөр биринчи жолу түзүлдү.

Кыргызстан өзүнүн жаңы тарыхында кескин өзгөрүүлөрдөн өттү, ал турмуштун бардык чөйрөлөрүн олуттуу өзгөрттү. Эгемендикке ээ болуу эски идеологияны талкалоо жана коомду заманбап багытта, динамикалуу жана ийгиликтүү кылып өнүктүрүү, жаңы жарандык бирдейлик үчүн негиз болуучу жаңы көз караштардын системасын издөө менен коштолду. 1990-жылдары базар экономикасына өтүү өлкө үчүн оор сыноо болду. Элдин жарымынан көбү жакырчылыкта калып, өлкөнүн экономикасынын көлөмү эки эсе кыскарды.

Соңку Кыргызстандын тарыхында адилеттикти туу туткан эл өзүнүн улуттук аң-сезимин жана кубатын көрсөттү. Кыргызстан эли укуктук мамлекетте жашаганды кааларын жана өлкөнүн улуттук байлыгын уурдаган, элди жакырчылыкка жана укуксуздукка алып келген бийликти көтөрбөй тургандыгын далилдеди.

Өлкөнүн тарыхында бурулуш болгон 2010-жылы эгемен Кыргызстандын сакталышы жана анын келечеги тууралуу маселе коюлду.

Ошол мезгилдин чакырыктары өлкөдөгү негизги маселени так аныктады – элдин өзүнө, татыктуу жашоого, мамлекетке болгон ишенимин арттыруу, башкаруу институттарын кайрадан түзүү зарыл болду.

Кыргызстан тынчтыкты, ынтымакты жана эгемендикти сактай алды, өлкө демократия жолуна түшүп, мамлекеттин бедели көтөрүлүп, эл аралык аренада стратегиялык өнөктөштүк түзүлдү.

Көчөдө чыгып, баш аламандыкка жана зомбулукка алып келген саясий талаштар цивилизациялуу талкуунун форматына өттү. Соңку жылдары таза шайлоолор өткөрүлүп, алардын жыйынтыгы эч кимде шек жаратпай калды.

2013-2017-жылдар мезгилине туруктуу өнүктүрүүнүн улуттук стратегиясын кабыл алуу жалпы улуттук максаттарды көздөп коомду бириктиргенге жана иш жүзүндө кыргыз мамлекеттүүлүгүн бекемдеп түптөгөнгө мүмкүндүк берди.

Бул кадам өзүн-өзү актады, Кыргызстан дайыма болуп келген коркунучтарга чар-жайыт чара көрүүдөн ырааттуу түрдө ички жана тышкы стратегиялык саясатты жүргүзө баштады.

Өлкөдөгү жарандардын колдоосу тандап алынган жолдун туура экенин айгинелеп жатат. 2017-жылы жүргүзүлгөн Кыргыз Республикасынын жарандарынын коомдук пикирин сурамжылоого ылайык алардын 65%ы өлкө туура жолдо өнүгүп жатат деп эсептейт. Ошол эле учурда элдин иш менен камсыз болуусунун жана жашоо-шартынын төмөндүгү, азык-түлүктөргө жана кызмат көрсөтүүлөргө болгон баанын жогору болушу, миграциянын күчөшү боюнча проблемаларды, ошондой эле башка узак мөөнөттүү социалдык проблемаларды чечүүдө мамлекеттик саясаттын натыйжалуу болбой жатканы өлкөнүн жарандарынын 95%ын тынчсыздандырууда. Ошол эле учурда, дүйнөдөгү тез өзгөрүп турган жана татаал экономикалык, геосаясий кырдаал, коомдук жашоонун негизги чөйрөлөрүн жана глобалдуу экономиканын секторлорун камтыган санариптик трансформация жана Жердин экосистемасына адамзаттын таасир тийгизүүсүнүн өсүшү, анын айынан глобалдык климаттын жана демографиянын өзгөрүүсү өлкөнү өнүктүрүүнүн жаңы моделин түзүүнү талап кылат. Кыргызстан бул моделге негизги транспорттук жолдордон алыс туруп, ЕАЭБдин алкагында экономиканы өнүктүрүүнүн жаңы жолдоруна ыңгайлашуу жүрүп жаткан шартта, санариптик жана демейки инфраструктура жетишсиз өнүккөнүн жана кыргыз экономикасынын чакан көлөмүн эске алуу менен өтүүгө мажбур болууда.

Сунушталып жаткан 2018-2040 стратегиясы Кыргызстанды узак мөөнөттүү мезгилде өнүктүрүүнүн стратегиялык багыттарын келечекте боло турган чакырыктарды эске алуу менен аныктайт. Анда өлкөнүн келечеги, коомдук турмуштун бардык чөйрөлөрүн – руханий жана саясий, социалдык жана экономикалык чөйрөлөрдү өнүктүрүүнүн максаттарына жетүүнүн жолдору жана негизги принциптери камтылган.

**Адамдын укуктары жана милдеттери, жашоо турмушунун сапаты жана деңгээли мамлекеттик саясаттын борборунда турат.** Стратегия биринчи кезекте адамды өнүктүрүү, өлкөдөгү ар бир адамдын дараметин ачуу, анын бакубаттыгын камсыз кылуу үчүн реформаларды жүргүзүүгө багытталган.

**Кыргызстандын жарандары өзгөрүп жаткан дүйнөнүн шарттарына ыңгайлашууга тийиш,** өлкөдө жана анын чегинен тышкары жерлерде өзүнүн турмуштук жолун тандоодо жоопкерчиликтүү болушу керек. Үй-бүлөдөгү салттуу баалуулуктарга таянуу, руханий өсүш, жогорку жарандык позиция жана патриоттуулук, ачыктык жана сабырдуулук, инновацияларга умтулуу колдоого алынып, кубатталууга тийиш, алар жарандардын мүнөздүү сапаты болуп калышы керек.

Кыргызстан башка үлгүгө негизделген кайсыл бир өнүгүү моделин көчүрүп албоого тийиш. **Биз тарыхыбызды жана каада-салттарыбызды унутпай,** материалдык баалуулуктардан жогору болгон руханий баалуулуктарга, адамдык мамилеге, үй-бүлөгө, маданиятыбызга таянып, **кыргызстандыктын бейнесинин идеологиясын түзүүгө тийишпиз,** бул максаттуу өнүгүүнүн жана адамдын, жалпы коомдун негизги максаты болуп калат.

Келечегибиз Кыргызстанды ак мөңгүлүү тоолордун жана берметтей тунук көлдөрдүн өлкөсү катары сактап калуу менен тыгыз байланышкан. Кыргызстандыктар экологиялык багытта ийгилик жараткан өлкөлөрдүн катарына кирүүгө умтулуп, биригүүсү керек. Бул үчүн биринчи кезекте жаратылышка болгон мамилени өзгөртүү, келечектеги муундардын кызыкчылыктарын эске алуу менен экономиканы өнүктүрүү зарыл.

**Мамлекеттин экономикалык саясаты иш менен камсыз кылууга, туруктуу кирешелерди, өндүрүштүк жумуш орундарын түзүүгө** багытталат. Кыргызстан **ишкерлерге жагымдуу шарттарды түзүү, инновациялык жана жаратылышты сактоочу технологияларды колдонуу аркылуу атаандаштыкка жөндөмдүү санариптик экономиканы түзүү үчүн** реформаларды жигердүү жүргүзөт. Өндүрүштө жана башкарууда маалыматтык технологияларды кеңири киргизүү өнүктүрүү саясатынын артыкчылыгы болот. Ар бир регион өлкөнү экономикалык өнүктүрүүгө татыктуу салым кошууга тийиш жана ар бир региондо элдин жашоосу үчүн жагымдуу шарттар түзүлөт.

Стратегиянын асыл максаттары башкаруу системасына тиешелүү масштабдагы милдеттерди коёт. Мамлекеттик органдардын туруктуулугу, теңделген болуусу жана ачык-айкындыгы максаттуу өнүгүүнү камсыз кылуу үчүн өбөлгө гана болуп эсептелет, саясий чечимдер жана аларды ишке ашыруу механизмдери өнүгүүнүн натыйжалуу болушун, жыйынтыкка жетүүсүн жана коомдук пикирдин эске алынышын камсыз кылат. Башкарууну реформалоо чыгымдарды аз жумшап, анын натыйжасын сапат жагынан жакшыртып, көбөйтүүгө багытталат. Кыргызстан Бириккен Улуттар Уюму кабыл алган Туруктуу Өнүгүүнүн Максаттарына жетүүгө умтулат. “Таза-Коом” деген жалпы аталыш менен бириктирилген долбоорлорду ийгиликтүү ишке ашыруу башкаруу системасындагы жол-жоболорду сапаты жагынан гана өзгөртпөстөн, башкарууга келечек үчүн жоопкерчиликти өзүнө ала билген өлкөдөгү жаш, мыкты, билимдүү жарандарын тартууга мүмкүндүк берет.

Жогоруда аталган максаттарга жетишүү бийликтин бардык бутактарынын жана элдин күч-аракетин максатты койгондо да, аны аткарганда да бириктирүүнү талап кылат! Ар бир мамлекеттик кызматчы, өлкөнүн ар бир жараны мамлекеттин тагдырын “менин тагдырым” деп эсептөөгө тийиш. Азыркы өнүккөн жаңы мезгилде – экономикалык жана социалдык жактан бакубат, коопсуз мамлекетте жашоону каалаган коомдун ар бир мүчөсү Стратегияны ишке ашырууга катышуусу керек.

2040-жылга чейин Кыргыз Республикасын өнүктүрүүнүн стратегиясы коомдук турмуштун бардык чөйрөлөрүндө мамлекетти өнүктүрүүнүн саясатын аныктаган негизги документ катары каралууга тийиш.

**Келечек 2040. Өнүгүү максаты**

Кыргызстан – маданий, этностук, диний жактан айырмаланган адамдар **кубаттуу улуттук дух менен биригип бир болгон,** мамлекеттик башкарууга дин аралашпаган мамлекет. Жарандык бирдейлик өлкөнүн эгемендигин бекемдөөнүн жана анын бакубаттыгынын негизин түзөт. **Эркин, ийгиликтүү жарандар чынчылдык, адилеттик, ошондой эле өзү, үй-бүлөсү жана өлкөсү үчүн жоопкерчиликти алуу принциптери боюнча жашайт. Мамлекет** ар бир жаранга өзүнүн демилгесин ишке ашырып, коомдук байгерчиликти жаратканга шарттарды түзүп берет.

2040-жылы Кыргызстан **кубаттуу, өзүн-өзү камсыз кылган, өнүккөн мамлекет болуп калат.** Анын өзөгүн жогорку баалуулук катары адам, ал үчүн жагымдуу чөйрөнү жаратуу, анын өмүрү, ден соолугу, укуктары жана эркиндиги түзөт.

**Кыргызстан адамдардын жашоосу үчүн ыңгайлуу,** турмуш жолун тандоодо чоң мүмкүнчүлүгү бар **эркин жана байгер жарандардын өлкөсү болуп калат.** Адилеттүү жана жооптуу бийликтин өлкөсү, өзгөчө жана кайталангыс маданияттын өлкөсү болот.

Элибиздин чыгармачыл жигердиги өнүгүүнүн негизи жана башкы булагы болуп калат. Азыркы дүйнөдө өндүрүш жана товарлар атаандашпастан, идеялар, адамды жана анын жашоо-турмушунун чөйрөсүн өнүктүрүү үчүн шарттар атаандашат. Тажрыйба көрсөткөндөй, адамды өнүктүрүү үчүн жагымдуу шарттарды түзгөн өлкөлөр тартылуу борборлоруна айланып, муну менен өзүнүн бакубаттыгын камсыз кыла алды.

**2040-жылга Кыргыз Республикасында** өсүп-өнүгүүнү көздөгөн **адамдын жаңы бейнеси түзүлөт,** анын дарамети өзүнө жана үй-бүлөсүнө татыктуу жашоо деңгээлин камсыз кылууга мүмкүндүк берет. Бул адам өзгөрүп жаткан дүйнөнүн шарттарына ыңгайлашып, өлкөдө жана анын чегинен тышкары жерде өзүнүн турмуш жолун тандоо мүмкүнчүлүгүнө ээ болушу керек. Ал кыргыз элинин тарыхына, маданиятына, каада-салттарына негизделген адилет коомдо жашайт. Адам өзүнүн кылган жосундары үчүн коомдун алдында жоопкерчиликтүү болот жана коом кабыл алынган эрежелердин бузулушун болтурбайт. Өнүгүүнүн, билим берүүнүн, саламаттык сактоонун баалуулуктарын көздөгөн адамдын жашоо образы келечекке инвестиция катары кеңири колдонулат.

Кыргызстанда **ар бир** **жарандын турмуштагы кызыкчылыктары** мамлекетке жана анын бакубаттыгына гана жараша болбостон, **өзүнө жараша да болоорун** түшүнгөн **коом курулат**.

Ар бир кыргызстандык үчүн **үй-бүлө руханий жашоону, билим берүүнү, тарбияны, адамдын** турмушун жана сергек жашоо образын **бириктирген элемент болуп калат.** Муундардын байланышын бекемдеген салттуу жарандык, үй-бүлөлүк, руханий жана маданий баалуулуктар Кыргызстандын улуттук бирдейлигин дүйнөдө алдыга чыккан экономикалык жана технологиялык өнүгүүнүн динамикасына бөгөт келтирбей сактаганга мүмкүндүк берет.

**Биз кыргыз нарк-насилиндеги адамдардын кайда болбосун жалпылыгын сактайбыз.** Биздин чет өлкөдөгү диаспоралар Мекени менен тыгыз байланышты камсыз кылуу үчүн зарыл колдоо алат. Жакшы жашоо издеп өлкөдөн чыгып кеткен ар бир адам тоскоолдуксуз кайрадан кайтып келүүгө, Кыргызстанды өнүктүрүүгө өзүнүн салымын кошууга жана коомдо татыктуу орунду ээлөөгө укуктуу.

Кыргыз Республикасынын жарандарынын азыркы жаш мууну жооптуу жана татаал миссияны аткарууга – 2040-жылы сунушталып жаткан Көз карашты ишке ашырууга тийиш.

Стратегиялык демилгелер **адамдын, анын үй-бүлөсүнүн, жалпы коомдун бактысы жана бакубаттыгы** ийгиликтин башкы факторлору жана критерийлери болуп эсептелген **руханий баалуулуктардын базасында** түзүлөт.

**Билимге, сергек жашоо образына, прогрессивдүү руханий баалуулуктарга умтулуу адамды өнүктүрүүнүн башкы факторлору,** демек Өнүгүү стратегиясынын башкы артыкчылыгы болуп калат.

Билим берүү системасы ар бир адамдын дараметин ачкан ар тараптуу инсанды тарбиялоого, **иш жүзүндө колдонулуучу билимдерди жана көндүмдөрдү берүүгө** багытталат. Ар бир жаран сапаттуу билим алууга мүмкүндүгү болот.

**Мамлекет мектепке чейинки, мектептеги билим берүү менен элди толук камтууну жана ага кепилдик берүүнү камсыз кылат. Кесип алууга багытталган билим берүү** адамдын статусун аныктаган формалдуу билим берүү болбостон, **ийгиликтүү келечекке жол ачкан тандоо болуп калат.** Билимдер, көндүмдөр жана компетенциялар дүйнөнүн булуң-бурчунда адамга өзүнүн дараметин көрсөтүүгө мүмкүндүк берет. Биздин мекендештер эл аралык эмгек рыногунда жогорку орундарды ээлейт.

Көп тараптуу, көп түрдүү жана ачык-айкын билим берүү ресурстары билим берүү системасынын негизи болот. Кыргызстан региондук жана эл аралык маанидеги билим берүү борборуна айланат. **2040-жылга кыргыз тилин сактап гана калбастан, аны кыргыз коомуна таандыктыгынын маанилүү элементи,** улуттук нарк-насилдин, кыргыз маданиятынын маанилүү белгиси кылабыз. Ошол эле учурда кыргыз коому Кыргыз Республикасында жашап жаткан ар түрдүү маданий жана тилдик каада-салттары бар элдердин тынчтыкта жана ынак достукта жашоосунун, **кыргыз, орус тилдерин жана эл аралык тилдердин бирин бирдей билүүнүн үлгүсүн** көрсөтөт.

**Өлкөдө сергек жашоо образын туу тутуу калыптанат.** Мамлекет адамдын саламаттыгынын башкы фактору катары дене тарбиясын өнүктүрүүгө, таза тамактанууга, экологияны коргоого, элди таза суу менен камсыз кылууга көңүл бурат. Жогорку технологиялуу медицинаны жана анын кызмат көрсөтүүсүн толук жеткиликтүү жана сапатын талаптагыдай кылуу саламаттык сактоо системасынын негизи болот.

**2040-жылы Кыргызстанда** маданий, этностук, диний жактан айырмаланган адамдар **кубаттуу улуттук дух менен биригип бир болгон коом түзүлөт.** Жарандык таандыктык өлкөнүн эгемендигин жана бакубаттыгын бекемдөөнүн негизине айланат. Кыргыз улутун маданияттын улуттук өзгөчөлүктөрүнө, улуттук табийгатка негизделген жана өнүгүп жаткан өзгөчө, кайталангыс коом катары чыңдоо үчүн шарттар түзүлөт.

Кыргызстанда үзүлбөгөн жана тыгыз байланышка негизделген **муундардын уланмалуулугу камсыз кылынат.** Улуу муундагы адамдар коомдо элдин социалдык-коомдук тажрыйбасын сактаган адамдар катары каралат.

2040-жылы өлкөдө **улуттук элитаны түзүү системасы** калыптанат, **алар элибизге багыт берип, жол көрсөтүп,** өлкөнүн келечеги үчүн жоопкерчиликти өзүнө алат.

**Кыргызстан** табийгат менен таттуу мамиледе болууну эске алуу менен өндүрүштүк, энергетикалык, финансылык, транспорттук-логистикалык, маалыматтык, социалдык экосистеманы түзөт жана **экономиканын жаңы моделин курат**. Өлкөнүн экономикасы жакшы диверсификацияланат, кошумча наркы жогору болгон эмгектин эл аралык бөлүштүрүү системасына кошулат, таза энергетика жана органикалык айыл чарбасы болот.

Жарандардын, ишканалардын жана аймактардын мүмкүнчүлүгүнүн теңдештиги мамлекеттик-жеке өнөктөштүктүн негизинде, арзан баада түзүлгөн жана 2025-жылга ЕАЭБ аймагында ишкердиктин долбоорлорун Кыргызстанда ишке ашырууну кыйла жагымдуу кылган **кадимки жана санариптик инфраструктуранын** бардык түрлөрүн **ар тараптуу өнүктүрүү менен** камсыз кылынат.

Өлкөнүн экономикасы тышкы шокторго туруктуу болот. Экономиканы өнүктүрүүнүн деңгээли, элдин жан башына улуттук дүң продукттун (УДП) өлчөмү боюнча **Кыргызстан дүйнөдө кирешеси ортодон жогору болгон өлкөлөрдүн тобуна кирүүгө тийиш.**

**Биз өнүгүү үчүн тышкы карыздарды алуу менен өздүк ресурстарды пайдалануунун ортосундагы акылга сыярлык теңдештикти табабыз.** Карыз алуунун саясаты **бир өлкөгө өзгөчө көз каранды болууга жол бербегендей кылып** жүргүзүлөт.

Кыргызстандын жаңы экономикасы – бул жаңы муундагы ишкерлердин билимине жана демилгесине негизделген экономика болот.

Инвестицияларды тартуу үчүн адамдын ыңгайлуу жашоосу үчүн зарыл болгон **өнүккөн инфраструктура жана жагымдуу чөйрө негиз болуп калат.**

**Кыргызстан бизнес үчүн:** инвестор, жергиликтүү жана чет өлкөлүк, ири жана чакан ишкерлер үчүн **бейиш,** таланттуу жана чыгармачыл адамдарды өзүнө тарткан жер **болот.**

**2040-жылы Кыргызстан** Улуу Жибек жолундагы **санариптик хаб болуп калууга тийиш.** Региондук маанидеги маалыматтарды иштеп чыгуу борборлорунун тармагы (МИБ) бардык регионго МКТ боюнча кызматтарды көрсөтөт. Түзүлгөн санариптик инфраструктура Борбордук Азиянын, ЕАЭБдин, Жакынкы Чыгыштын, Кытайдын жана Европанын маалыматтык-коммуникациялык мейкиндигин бириктирүүгө мүмкүндүк берет.

Өлкөдө **жогорку квалификациялуу адистерди даярдоонун базасы жана системасы түзүлөт.** Санариптик экономика чөйрөсүндө инновацияларды киргизүү, “алдыга чыгуучу” технологияларды пайдалануу менен прикладдык изилдөөлөрдү жүргүзүү жана иштеп чыгуу боюнча региондук борборлор жаңы “интеллектуалдык” жумуш орундарын түзүүгө түрткү болот. **Кыргызстандыктар** өлкөнүн чегинен чыкпай эле **дүйнө жүзү боюнча иштей алышат.**

**Сот адилеттигинин улуттук системасы** адилеттикти жана мыйзамдын үстөмдүгүн камсыз кылат жана коррупциядан арылат. Кыргызстан соттордун чыныгы көз карандысыздыгына жетишет. Ал жогорку ишеним, жарандардын колдоосу жана эл аралык деңгээлде таанылуу менен айгинеленет. Өз кезегинде сот системасын сапаты жагынан башка деңгээлге өтүүсү, адилеттиги, ачык-айкындыгы жана натыйжалуулугу менен айырмалануусу адамдык өнүгүүнүн бардык чөйрөсүнө, экономиканын атаандаштыкта болуусуна жана мамлекеттүүлүктүн негиздеринин чыңдалышына түрткү берди.

**Мамлекеттик башкаруу системасы** ар бир адамдын муктаждыгына, анын укуктарын, эркиндиктерин камсыз кылууга, коомдогу адилеттикти сактоого багытталат. Өнүгүүнүн парламенттик жолу боюнча бир нече циклдер өткөндөн кийин өлкөнү башкаруу ар бир кыргызстандыктын катышуусуна жана ишеним артуусуна негизделип, кесиптик компетенциясы жана адеп-ахлактык сапаты жогору болгон Кыргызстандын мыкты өкүлдөрүнө ишенип берилет. Мамлекет өзүн-өзү коргоого жөндөмдүү болуп, республиканын ар бир тургуну жана коногу коопсуздукта болгон шарттар түзүлөт.

1. **Адам, үй-бүлө, коом**

**1.1 Стратегиялык максат – адамдын дараметин өнүктүрүү**

**Көз караш:** 2040-жылы Кыргыз Республикасынын жараны өзүнө жана үй-бүлөсүнө татыктуу жашоону камсыз кылууга мүмкүндүк берген дараметке ээ болот. Ал өзгөрүп жаткан дүйнөнүн шарттарына ыңгайлашып, өлкөдө жана анын чегинен тышкары жерде өзүнүн турмуш жолун тандоо мүмкүнчүлүгүнө ээ болот, өзүнүн кылган жосундары үчүн коомдун алдында жоопкерчиликтүү болот жана коом кабыл алынган эрежелердин бузулушун болтурбайт. Ар бир кыргызстандык үчүн үй-бүлө руханий жашоону, билим берүүнү, тарбияны, адамдын турмушун жана сергек жашоо образын бириктирген элемент болуп калат.

Үй-бүлө адамдын дараметин өнүктүрүүдө негизги ролду ойнойт. Турмушу татыктуу болгон жана жашоосу мыкты, балдарынын ден соолугун бекем, билими терең кылып тарбиялай алган жакшы үй-бүлө гана өнүккөн мамлекеттин негизин түзөт. Адамды өнүктүрүү – экономиканын социалдык чөйрөсүндөгү: социалдык коргоодогу, пенсиялык камсыздандыруудагы, саламаттык сактоодогу, билим берүүдөгү, илимдеги жана жаштар саясатындагы мамлекеттик саясаттын негизи.

Мамлекеттин ролу социалдык сектордо кызмат көрсөтүү азыркы учурдагы үстөмдүк кылган провайдерден регуляторго өзгөрөт. Ал социалдык кызмат көрсөтүүнүн ачык-айкындыгына жана адилеттигине негизделген саясатты иштеп чыгат, кадрларды даярдайт жана кызмат көрсөтүлгөн адамдын укугун коргойт.

**Өлкөнү өнүктүрүүнүн бюджети адамдын дараметин өнүктүрүүнүн, билимдердин жана саламаттыктын экономикасынын негизинде түзүлөт.** Жогорку, инновациялыктехнологияларды өнүктүрүүдө тууроонун технологиясын пайдалануунун ордуна өз алдынча новатордукту колдонуу өзгөрүүнүн мүнөзү болуп калат.

## Социалдык өнүктүрүү

## Ар бир жаранга бирдей мүмкүнчүлүк

**Көз караш:** Социалдык коргоонун бардыгынаминималдуу стандарттарын кепилдеген жана калктын социалдык аялуу катмарларына көңүл бурулган социалдык колдоо системасы түзүлдү. Мында система социалдык-экономикалык кырдаалдын өзгөрүүсүнө ыкчам мамиле кылат жана даректүү жардамдын түзүмүн жөнгө салат.

Жалпы системанын иши үй-бүлөнү бекемдөөгө, эне менен баланы, эмгекке жөндөмсүз жарандарды колдоого, ден соолугунун мүмкүнчүлүгү чектелген жарандарга аларды ийгиликтүү социалдык интеграциялоого жана өзүнүн потенциалын жүзөгө ашыруу үчүн бирдей мүмкүнчүлүктөрдү түзгөн колдоолорду көрсөтүү болот.

### **Ар бир жаранга бирдей мүмкүнчүлүктөр**

Социалдык колдоо системасындагы мамлекеттик саясат төмөнкү принциптерге таянат:

– ар бир жаран оор турмуштук жагдайларда өз убагында комплекстүү, интеграцияланган, ийкемдүү жана даректүү социалдык жардамды алат.

– ар бир бала жашаган жерине, үй-бүлөсүнүн кирешесинин деңгээлине карабастан үй-бүлөнүн курчоосундагы шарттарда өнүгүүсү үчүн мүмкүнчүлүккө ээ болот.

– балдар үчүн жана оор турмуштук жагдайлардагы үй-бүлөлөр, ден соолугунун мүмкүнчүлүгү чектелген жарандар, улгайган жарандар үчүн социалдык кызмат көрсөтүүлөрдүн системасы бардык региондордо өнүккөн жана калктын жашаган жерине максималдуу түрдө жакындаган.

– социалдык коргоо системасында комплекстүү жана интеграцияланган ыкманын негизинде кызмат көрсөтүүлөрдө адамдык факторду минималдаштырууга мүмкүндүк берген санариптик трансформациялоо жүргүзүлдү.

Социалдык өнүктүрүү чөйрөсүндө орто мөөнөттүү мезгилге төмөнкү артыкчылыктуу милдеттер аныкталды.

Минималдуу социалдык стандарттарды иштеп чыгуу жана киргизүү.

Категориялык компенсациялык жана башка социалдык төлөмдөргө даректүүлүк принциптерин киргизүү.

Оор турмуштук жагдайларды алдын алуу, өз убагында аныктоо жана эффективдүү чараларды көрүү максатында балдарды жана оор турмуштук жагдайлардагы үй-бүлөлөрдү, ден соолугунун мүмкүнчүлүгү чектелген жарандарды, жалгыз жашаган улгайган жарандарды социалдык коштоо системасын бекемдөө.

Калктын аялуу катмарлары үчүн социалдык жалдоо шарттарында берүү менен жеткиликтүү социалдык турак жай курууга дем берүү.

Альтернативдик интернаттык мекеме болгон реабилитациялык мүнөздөгү күндүзгү жана убактылуу социалдык кызмат көрсөтүүлөр рыногун өнүктүрүүнү колдоо.

Тандоо варианты менен социалдык кызмат көрсөтүүлөрдү алуу үчүн камсыздандыруу, төлөө жана кошо төлөө механизмдерин иштеп чыгуу жана киргизүү.

ЖӨБОго балдар үчүн жана оор турмуштук жагдайлардагы үй-бүлөлөр, ден соолугунун мүмкүнчүлүгү чектелген жарандар, улгайган жарандар үчүн базалык адистештирилбеген социалдык кызмат көрсөтүүлөрдү уюштуруу жана көрсөтүү маселелерин өткөрүп берүү. Калктын социалдык аялуу катмарларынын заманбап санарип технологиялардын негизинде реабилитациялык, социалдык кызмат көрсөтүүлөрдү алуусун камсыздоо.

Оор турмуштук жагдайларда, ден соолугунун мүмкүнчүлүгү чектелген жарандар жана улгайган жарандар аракетке жөндөмдүүлүгүнөн ажыраган учурда үй-бүлөнүн тилектеш жоопкерчилигинин, ата-эненин камкордугунун жана көзөмөлүнүн мыйзамдуу ченемдерин жана механизмдерин иштеп чыгуу жана киргизүү.

Ден соолугунун мүмкүнчүлүгү чектелген жарандарга өзгөчө бала кезинде багуу боюнча эмгекти коомдук маанилүү деп таануу, эмгек акы төлөө механизмдерин киргизүү жана социалдык, медициналык камсыздандыруу системасына тартуу.

Эл аралык функционалдык стандарттарга жана ыкмаларга өтүү менен медициналык-социалдык экспертизалоо ситемасын реформалоо.

### **Коомдун муктаждыктарына жооп берген саламаттык сактоо**

**Көз караш:** 2040-жылы саламаттык сактоо системасы – жеткиликтүү, сапаттуу, коопсуз, инновациялык ыкмаларды колдонгон, адамдын муктаждыктарына багытталат, ал эми Кыргызстандын калкынын ден соолугу боюнча жакшы көрсөткүчтөргө ээ болот, алдын алуучу медицинанын жана алгачкы медициналык-санитардык жардамдын күчтүү системасы иштейт, ал жергиликтүү жана улуттук деңгээлдеги адамга концентрацияланган пландоо жана эффективдүү, жеткиликтүү, сапаттуу жана коопсуз саламаттык сактоо кызмат көрсөтүүлөр системасы менен түзүлөт.

### Ден соолукту сактоо чөйрөсүндө сергек жашоо мүнөзү, адамдын өзүнүн ден соолугун сактоого, өзүнүн жана айланасындагылардын ден соолугун бекемдөөгө, анын ичинде билим берүү системасына киргизүү аркылуу жоопкерчиликтүү мамилесин калыптандыруу негиз болот.

Мамлекет Кыргыз Республикасынын бардык жарандарына медициналык-санитардык жардам көрсөтүүнүн, ошондой эле өзгөчө кырдаалдарда тез жардам жана медициналык жардам көрсөтүүнүн баштапкы деңгээлиндеги маалыматтык-коммуникациялык, алдын-алуучулук, дарылоо-диагностикалык кызмат көрсөтүүлөрүн камтыган саламаттык сактоонун базалык кызмат көрсөтүүлөрүн камсыздоо.

Саламаттык сактоо системасынын узак мөөнөттүү артыкчылыгы болуп системалуу мамилени өзгөртүү – ооруга жана анын кесепеттерине каршы күрөшүүнүн ордуна ооруну болтурбоого, саламаттык сактоого адамдын өзүнүн катышуусуна, өзүнүн ден соолугун жана айлана-чөйрөсүндөгүлөрдүн саламаттыгын сактоого, чыңдоого жана калыбына келтирүүгө жооптуу мамиле кылууга негизделген сергек жашоо образын колдоо эсептелет.

Адистештирилген стационардык жардам системасын модернизациялоодо, оптималдаштырууда, рационалдаштырууда маанилүү прогресске жетүүнү камсыз кылат.

Мамлекет саламаттык сактоонун бардык кызмат көрсөтүүлөрдү берүүчүлөр үчүн бирдей атаандаштык мүмкүнчүлүктөрдү камсыз кылат, саламаттык сактоо технологияларын баалоо системасынын негизинде кызмат көрсөтүүлөрдүн жогорку технологиялык сегментин өнүктүрүүгө шарт түзөт. Суроо-талап менен сунуштун, элдин саламаттыгы менен жеке саламаттык сактоонун, ошондой эле саламаттык сактоо менен башка чектеш тармактардын ортосундагы ажырым жоюлат. Медициналык кызмат көрсөтүүдө адамга багытталган комплекстүү жана интеграцияланган мамиле түзүлөт.

Калктын жергиликтүү жана улуттук деңгээлдеги муктаждыктарынын негизинде саламаттык сактоонун кызмат көрсөтүүлөрүн пландоо жана көрсөтүү системасынын адекваттуу системасы түзүлгөн. Жергиликтүү өз алдынча башкаруу органдары калктын саламаттык сактоо кызмат көрсөтүүлөрүнө муктаждыктарын баалоонун жана аталган маселелерди жергиликтүү деңгээлде чечүүгө катышуунун негизинде өзүлөрүнүн социалдык-экономикалык өнүктүрүү программаларын иштеп чыгууга тийиш.

Медицина кызматкерлеринин эмгек акыларын төлөө системасын бекемдөөгө, кесипкөйлөрдү тартууга, ошондой эле реалдуу натыйжаларга жетүүгө багытталуу менен өзгөртүлөт.

Камсыздандыруу механизмдери, саламаттык сактоонун кызмат көрсөтүүлөрүн стратегиялык сатып алуулар жана кызмат көрсөтүүлөрдү алуучулар менен келишим мамилелери саламаттык сактоо системасын мындан ары өнүктүрүүнүн негизи болот. Медициналык камсыздандыруу жеткиликтүү, сапаттуу жана коопсуз медициналык кызмат көрсөтүүлөрдү алуу максатында калк үчүн жагымдуу болууга тийиш. Медициналык кызмат көрсөтүүлөрдүн топтомунун вариантынын калктын камсыздандыруу салымдары менен толук баалуу байланышы болот. Калкты медициналык камсыздандыруу менен камтууну жогорулатуу боюнча чаралар жана бонустук программалар кабыл алынууга тийиш.

Саламаттык сактоону өнүктүрүү чөйрөсүндө орто мөөнөттүү мезгилге төмөнкү артыкчылыктуу милдеттер аныкталды:

Профилактиканын жана алдын алуунун негизинде саламаттык сактоо маселелерине сектор аралык ыкманы калыптандыруу.

Коомдук саламаттык сактоо системасын оптималдаштыруу жана коомдук саламаттык сактоонун ролун жана негизги функцияларын ролун күчөтүү. Аталган кызматтын көзөмөлдөөчү жана контролдоочу гана функциялардан калкка профилактикалык кызматтарды көрсөтүүгө, саламаттык сактоо уюмдарынын медициналык жардам көрсөтүүнүн бардык деңгээлдерин ишин менчигинин түрүнө карабастан координациялоо, ошондой эле башка министрликтер жана ведомстволор менен, ӨЭУ, эксперттер, ден соолукту сактоо боюнча маселелерди өнүктүрүү боюнча өнөктөштөр менен координациялоого өтүү.

Медициналык камсыздандыруу менен камтылган эмгекке жөндөмдүү жана иштеген калктын үлүшүн жогорулатуу.

Ооруларды алдын алууда жана алгачкы медициналык-санитардык жардамды көрсөтүүдө медициналык айымдардын ролун күчөтүү. Медициналык багуу, өзгөчө улгайган жана ден соолугунун мүмкүнчүлүгү чектелген жарандар үчүн багуу системасын өнүктүрүү.

Бейтаптын медициналык жардам көрсөтүүнүн бардык деңгээлдеринде дары-дармек каражаттарына чыгымдарын төмөндөтүү. Жеткиликтүү баалар менен сапаттуу, эффективдүү жана коопсуз дары-дармек каражатттарын алууну камсыздоо.

Саламаттык сактоо уюмдарынын ачык, коррупциясыз дары-дармек каражаттарын сатып алууларын жүргүзүүнү камсыздоо. Фармацевтикалык компаниялдардын агрессивдүү маркетинги токтотулат жана дары-дармек каражаттарынын бааларына үзгүлтүксүз мониторинг жүргүзүлөт.

Саламаттык сактоо кызматтарынын жеткиликтүүлүгүн, сапатын, эффективдүүлүгүн жана отчеттулугун камсыздоо үчүн аларды пландоо, уюштуруу жана көрсөтүү системасын модернизациялоо.

Эрте өлүмдүн жана майып болуунун деңгээлин төмөндөтүүгө таасир бере турган жогорку технологиялык жана эффективдүү кызмат көрсөтүүлөрдү модернизациялоого, өнүктүрүүгө инвестициялоого дем берүү.

Калктын саламаттыгынын көрсөткүчтөрүн жакшыртуу максатында саламаттык сактоо уюмдарын каржылоо жана алардын алдында отчеттуулугунун механизмдерин кайра кароо.

Телемедицинаны өнүктүрүү жана саламаттыкты сактоодо заманбап маалыматтык-коммуникациялык технологияларды киргизүү.

### **Сапаттуу билим берүү жана илим системасы**

### **Көз караш:** Ар бир жаран дүйнөдө атаандаштыкка жөндөмдүү жана суроо-талапка ээ болууга, дүйнөдөгү өзгөрүүлөргө ыңгайлашууга мүмкүндүк бере турган, иш жүзүндө колдонулуучу билимди жана көндүмдү пайда кылган, ар бир адамдын дараметин ачкан, инсанды ар тараптан тарбиялоого багытталган сапаттуу билим ала алат.

### Илим жана технологиялар өлкөнүн социалдык жана экономикалык өнгүүсүн, жаңы технологияларды өркүндөтүүнү жана киргизүүнү, табигый кыйроолорду болтурбоону жана экосистеманы сактоону, элдин тарыхын, социалдык жана саясий тенденцияларды изилдөөнү камсыз кылат.

КР билим берүүнүн жаңы натыйжаларына жана сапатына багытталган модернизацияланган билим берүү саясатты ырааттуу жүзөгө ашырылат.

Билим берүү секторунун эффективдүүлүгү окуучулардын билим берүудөгү жетишкендиктерин көз карандысыз улуттук жана эл аралык түзүмдөр тарабынан жүргүзүлгөн баалоонун негизинде бааланат. **Кыргызстан билим берүү деңгээли боюнча алдыңкы 50 өлкөнүн катарына кирет.**

Мамлекеттин ролу учурдагы билим берүү кызмат көрсөтүүлөрүнүн үстөмдүк кылуучу провайдеринен эффективдүү жөнгө салуучуга кайра каралат. Мамлекеттик орган саясатты, ченемдерди иштеп чыгат, кесипкөй кадрларды даярдоону камсыз кылат жана кызмат көрсөтүүлөрдү керектөөчүнүн укуктарын коргойт, билим берүүнүн коомдогу баалуулуктарын сактоону камсыздайт, үй-бүлөсү жана ата энеси менен бирге жарандардын жооптуу жана билимдүү муунун тарбиялоого салым кошот.

Тиешелүү курактагы балдардын мектепке чейинки даярдыкты жана мектептеги билимди алуусуна кепилдик камсыз кылынат. Балдарды эртелеп өстүрүүгө инвестициялоо системасы түзүлгөн.

Медициналык жана социалдык инклюзиянын милдеттерин эске алуу менен үзгүлтүксүз билим берүүнүн системасы түзүлгөн.

Билим берүү кесип алууга багытталат жана келечекте ийгиликтүү жашоого жол ачкан аң-сезимдүү тандоо катары каралат. Кесиптик билим берүү системасы ийкемдүү, ар кандай багыттагы адистерге болгон талаптардын өзгөрүүсүнө тез чара көргөн система болот.

Билим берүү санариптик технологияларды кеңири жана ар тараптуу колдонууга негизделет жана турмуштук реалдуу проблемаларды жана чакырыктарды чечүүгө багытталат.

Мамлекет билим берүүнүн стандарттарын гана белгилебестен, жогорку кесиптик билим берүүнүн сапатын мамлекеттик үлгүдөгү дипломдорду берүү менен кепилдик кылат. ЖОЖдор эл аралык билим берүү кызмат көрсөтүүлөрүнүн рыногунда атаандашууга жөндөмдүү болот. Билим берүү чөйрөсүндөгү саясат ЖОЖдордогу башкарууну борбордон ажыратууга, окутуунун түрлөрүн жана методдорун тандоодогу экин ишке, инновациялык жана илимий мамилени кылууга багытталат**. ЖОЖдор инновациялардын жана жогорку технологиялардын башаты болуп калат. Билимдин жана технологиялардын трансферинин системасы түзүлөт.**

Илимий иштин артыкчылыгы өлкөнүн стратегиялык артыкчылыктарына жана инновацияларга болгон муктаждыктарга жараша аныкталат.

Изилдөө иши каражаттарды пайдалануунун натыйжалуулугун, алынган натыйжаларды колдонууну баалоо менен илимий-практикалык натыйжаларды алыгуу багытталат.

Жогорку квалификациядагы илимий жана илимий-педагогикалык кадрларды даярдоо системасынын сапаты жакшыртылат, ага социалдык селекция, акедемиялык жана кесиптик мамиле түзүлөт.

Медициналык жана социалдык инклюзиянын милдеттерин эске алуу менен үзгүлтүксүз билим берүү системасын түзүү.

Билим берүү чөйрөсүндө орто мөөнөттүү мезгилге төмөнкү артыкчылыктуу милдеттер аныкталды:

3-7 жаштагы балдарды камтууну 50-60%га жеткирүү үчүн бүтүндөй өлкө боюнча ар кандай типтеги жана менчик түрүндөгү мектепке чейинки билим берүү уюмдарын өнүктүрүүнү колдоо, топторду толуктоонун стандартын камсыздоо.

Ар бир окуучуга жана педагогго жеке, психологиялык, маалыматтык жана экологиялык коопсуздукту камтыган мактептик билим берүүнүн инфраструктуралык коопсуздугу камсыз кылынат (талап/жүктөм ашыкча болгон жерлерде жаңы мектептерди куруу, мектептин имараттарын курууга жаңы стандарттар жана мамиле иштелип чыгат).

Билим берүү стандарттарынын жаңы муунун иштеп чыгуу жана өтүүнү, окуучуларды турмуштук көндүмдөр менен камсыз кылуучу күтүүнү кеңейтүүнү камсыз кылуу (финансылык, укуктук, технологиялык жана маалыматтык сабаттуулук, мамлекеттик жана муниципалдык кызмат көрсөтүүлөрдү колдоно билүү).

Мамлекеттик тилди, тарыхты, өлкөнүн маданиятын милдеттүү окутуу менен билим берүүнүн бардык деңгээлинде көп тилдүү билим берүү киргизилет жана өнүктүрүлөт.

Мектепке чейинки уюмдар жана мектептер үчүн педагогикалык кадрларды даярдоо жана квалификациясын жогорулатуу системасын модернизациялоо (заманбап ыкмалар, тажрыйбага багытталуу, сапатты туура баалоо, модулдук окутуу мүмкүндүгү).

Билим берүүнүн сапатын көз карандысыз баалоо жана башкаруу чечимдерин кабыл алуу үчүн натыйжаларды пайдалануу системасын түзүү.

2021-жылы **PISA** мектептеги билим берүүнүн эл аралык рейтингине катышууга даярдоону, анын ичинде электрондук форматта жүргүзүлүшүн эске алуу менен камсыз кылуу.

Окутуунун формасын жана методун, билим берүүнү күтүүнү жана технологияларын, окутуунун деградациялык шаблондуу формаларынан чыгууну тандоодо билим берүү уюмдарынын автономдуу ишин жүргүзүү мүмкүндүгүн берүү.

Билим берүү системасында маалыматтык коммуникациялык технологияларды кеңири колдонууга дем берүү.

Республиканын мектептерин окутуунун ар кандай тилдериндеги муктаждыктын толук көлөмүндө сапаттуу окуу китептери менен камсыз кылуу.

Мамлекеттин ресурстарын ЖОЖдордун чектелген тобун өнүктүрүү үчүн талап кылынган багыттарда мындан аркы регионалдык адистештирүү принциби боюнча эл аралык таанууга милдеттүү тыянак менен консолидациялоо (мисалы медицина, илимий-техникалык дисциплиналар) Кыргызстандын регионалдык жана дүйнөлүк маанидеги билим берүү борбору болушуна шарт түздү.

Изилдөө процесстеринин динамикалуулугун, билим берүү, илим жана экономика менен тыгыз өз ара байланышын, илимий ишти координациялоону, илми чөйрөсүндөгү ыйгарым укуктуу мамлекеттик орган тарабынан улуттук илимий артыкчылыктарды аныктоону камсыз кылган илимди башкаруу системасы трансформацияланат.

Базалык жана долбоорлук каржылоону кошкондо, баскычтуу принцип боюнча курулган илимди каржылоонун жаңы механизми киргизилет.

Окумуштуулук жана академиялык даражаларын ыйгаруу системасы реформаланат, ал өлкөнүн илимий потенциалын жакшыртууга багытталат, мында эл аралык стандарттарга туура келген окумуштуулук жана академиялык даражаларды ыйгаруу системасы киргизилет.

### **Жаштардын потенциалы**

### **Көз караш:** Жаштар өлкөнү өнүктүрүү процессине активдүү тартылган, жаштарды өнүктүрүүнүн эффективдүү системасы, мамлекеттик жаштар саясатын эффективдүү ишке ашыруу үчүн шарттар жана зарыл укуктук негиздер түзүлгөн.

Мамлекеттик жаштар саясаты жаштарды мамлекетти жана коомду өнүктүрүүнүн негизги активдеринин бири катары калыптандырууга, саясий, экономикалык, социалдык чөйрөлөрдө жаштардын демилгелерин колдоого, жаш жарандардын ата-бабалардын мурастарына, курчап турган дүйнө менен жана өзүнүн чечимдеринин өз ара аракеттенүүсүнө жоопкерчиликтүү мамилесин калыптандыруу.

Жаш кыргызстандыктардын өз алдынча өсүүсү жана ар тараптуу өнүгүүлөрү үчүн жагымдуу шарттарды түзөт.

Туруктуу социалдык-экономикалык өнүгүүгө жетүү, жаштардын өз алдынча өнүгүүлөрү үчүн мүмкүнчүлүктөрдү кеңейтүү максатында жаштардын потенциалын өнүктүрүү боюнча системалуу жана сапаттуу ишти жүргүзөт.

Жаштардын мамлекеттик чечимдерди даярдоого жана кабыл алууга катышууларын камсыз кылат.

Жаштарды өнүктүрүү чөйрөсүндө орто мөөнөттүү мезгилге төмөнкү артыкчылыктуу милдеттер аныкталды:

Жаратман активдүүлүктү өнүктүрүүгө көмөк көрсөтүү жана жаштардын бардык топторун социалдык практикага тартуу.

Жаштардын демилгелерин колдоонун жана жаштардын айрым категорияларынын социалдык адаптация чараларынын бүтүн системасын түзүү (жаш үй-бүлөлөр, оор турмуштук жагдайга туш болгон жаштар), жаштарды руханий-адеп ахлактык жана патриоттук жактан өнүктүрүү.

Мамлекеттин бизнестин кыйла жөндөмдүү, шыктуу, таланттуу окуучуларга, жаш окумуштууларга, башкаруучуларга, педагогдорго, врачтарга жана спортсмендерге инвестициялоосунун айрым программаларын, механизмдерин даярдоо жана киргизүү.

### **Татыктуу эмгек жана ардактуу карылык**

|  |
| --- |
| **Көз караш:** Ар бир жаран татыктуу эмгек рыногуна тартылган жана камсыздандыруу жана топтоонун механизмдери аркылуу улгайган куракта эмгек акынын орточо деңгээлинин жарымынан кем эмес өлчөмдөгү кепилденген кирешенин деңгээлине ээ болот. Ар бир адам улуу курактагы адамдардын адаптация системасы аркылуу өзүнүн потенциалын болушунча узак колдонуу мүмкүнчүлүгүнө ээ болот. |

Жумуштуулук жана эмгекке жөндөмдүү куракта жашоонун жогорку деңгээлине багытталуу менен жана улгайган куракта татыктуу жашоо сапатын пенсиялык камсыздоо системасын кардиналдуу реформалоо жүргүзүлдү. Жарандын пенсиялык камсыздандыруу вариантын камсыз кылуу аркылуу өз келечегине жоопкерчилиги күчөтүлдү.

Эмгек акыны төлөө саясаты эмгектин өндүрүмдүүлүгүн жогорулатууга багытталган. Эмгек акыны төлөө системасынын базалык принциптери калкка түшүнүктүү жана эмгек акыны төлөө ыкмасынын фрагментардык, тар ведомстволук, тармактык мүнөзүн жок кылат.

Мамлекет ченемдик базаны түзөт жана эмгек шарттарынын коопсуздугу үчүн, анын ичинде эл аралык стандарттар менен шайкеш болуусун жана чет жактарда иштеген жарандардын кызыкчылыктарын коргоо үчүн контролду камсыз кылат.

Ар бир жаран ар түрдүү варианттар жана тандоо укугу менен пенсиялык камсыздандыруу менен камтылган. Пенсиялык камсыздандыруу келечектеги карылыкка инвестиция кылууга дем берет жана эмгекке жөндөмдүү курактагы кирешенин деңгээлин компенсация кылат.

Эмгек жана карылыкты камсыз кылуу саясатында орто мөөнөттүү мезгилге төмөнкү артыкчылыктуу милдеттер аныкталды:

Мамлекеттик жеке өнөктөштүктүн жана социалдык тапшырыктын негизинде республикалык бюджеттен каржыланган микро кредит берүү, окутуу жана кайра окутуу программаларын финансы институттарын, коомдук уюмдарды, чакан жана орто бизнестин өкүлдөрүн тартуу менен аутсорсингге берүү. Жумушсуздарды окутуу жана кайра окутуу боюнча программалар алдыңкы маалымат технологияларын, онлайн-кызмат көрсөтүүлөрүн колдонууга негизделүүгө тийиш.

Эмгек потенциалына ээ мамлекеттик жөлөкпулдарды алуучулар менен социалдык контракттардын системасын киргизүү. ЖӨБО, кесиптик билим берүү менен макулдашылган жумуштуулукка көмөк көрсөтүү чараларынын комплекси жакырчылыкты кыскартууга эффективдүү таасир этүүгө мүмкүндүк берет.

Эмгек рыногунда талап кылынган компетенциялардын божомолдоонун жана баалоонун негизинде дүйнөнүн динамикалуу түрдө өзгөрүп жаткан шарттарында эмгек рыногунун муктаждыктарын түзүүнүн методологиясын кайра кароо.

Пенсиялык системаны реформалоону анын келечектеги финансылык туруктуулугун, республикалык бюджетке жүктөмдү азайтууга, пенсияларды эсептөөдө иерархиядан жана артыкчылыктардан баш тартууну камсыздоого багыттоо.

Пенсиялык камсыздандыруу системасына ал категорияга кирбеген кызматчылардын категориясын киргизүү, социалдык адилеттүүлүк жана жоопкерчилик принцибин сактоо менен иштеген жылдарды жогорулатууну кароо.

Пенсионерлердин түрдүү курактагы топторунун муктаждыктарын эске алуу менен пенсиялык системанын камсыздандыруучу негизин модернизациялоо жана пенсияга кыйла кечирээк чыгууга дем берүү.

Пенсиялык системаны жана медициналык-социалдык жардамды өнүктүрүүнү, өзгөчө улуу курактагы пенсионерлерге милдеттүү медициналык камсыздандыруунун же социалдык камсыздандыруунун алкагында байланыштыруу.

Мөөнөтүнөн мурда (жеңилдик) пенсиялык камсыздоону модернизациялоо жана пенсиялык системанын камсыздандыруу, топтоо компонентинин эффективдүүлүгүн, ишенимдүүлүгүн жогорулатуу.

Камсыздандырылгандарды өзүнүн топтоолорун башкарууга тартуунун жана катыштуулугунун механизмдерин киргизүү. Пенсиялык камсыздандыруу системасы эмгекке жөндөмдүү калк үчүн жагымдуу болууга тийиш.

## Жарандык интеграция

## Көз караш: Кыргыз Республикасынын жарандары, Кыргыз жараны – улуттук курулуш процессинде интеграцияланган, жарандык бирдейлик жана өз өлкөсү үчүн намысы бириккен бирдиктүү ачык саясий-укуктук мейкиндикте, плюралисттик коомдо жашайт.

Этностук, динге болгон мамилеси, регионалдык жана урук-туугандык тиешелүүлүгү, жарандардын башка маданий түрдүүлүктөрү үстөмдүк кылуу үчүн негиз болбойт жана саясий процесстерге таасирин тийгизбеген коомду түзүү үчүн шарттар түзүлгөн. Жалпы улуттук маданиятты сактоо жана өнүктүрүү, аны жаңылоо жана өлкөнүн жарандарынын этностук, тилдик, маданий өзүнчөлүгү камсыздалган.

Билим берүү жана маданият системасы аркылуу үй-бүлөдө жарандык патриоттуулукка тарбиялоонун негиздери аныкталган жана ийгиликтүү киргизилүүдө, элдин биримдигин, ынтымагын бекемдөө боюнча жарандык коомдун демилгелери колдоого алынууда.

Орто мөөнөттүү мезгилге төмөнкү артыкчылыктуу милдеттер аныкталды:

Ички туризмди, анын ичинде региондор аралык жаштардын алмашуу программаларын өнүктүрүү.

Социалдык-гуманитардык илимдерди колдоо, кыргыздардын жана Кыргызстандын тарыхы боюнча жаңы муундун окуу китептерин иштеп чыгуу.

Ата мекендик медиа-контенттин атаандаштыкка жөндөмдүүлүгүн жогорулатуу.

Эмгек мигранттарынын этномаданий окшоштугун сактоо үчүн миграция саястынын маңыздуу негиздерин кайра кароо.

Этностук кыргыздардын Кыргыз Республикасына ыктыярдуу көчүп келүүлөрүн уюштуруу, региондорду социалдык-экономикалык өнүктүрүүгө жана демографиялык маселелерди чечүүгө көмөк көрсөтүү принциптерине негизделген.

Кыргыз Республикасына туруктуу жашоо максатында жана республикага экономикалык, маданий, илимий салым кошуу максатында келген чет элдик жарандар үчүн иммигрант статусун берүү институтун өркүндөтүү.

### **Тил саясаты**

Мамлекеттик тил саясаты атаандаштыкка жөндөмдүүлүктүн негизги факторлорунун бири катары жарандардын бир нече тилди билүүлөрүнө багытталат. Муну менен бирге, кыргыз тили мамлекеттик тил катары толук баалуу иштөөсү камсыздалат, аны колдонуу чөйрөсү кеңейтилет, убакыттын талаптарына жана коомдун муктаждыктарына ылайык аны модернизациялоо үчүн илимий жана эксперттик шарттар түзүлөт.

Орто мөөнөттүү мезгилге төмөнкү артыкчылыктуу милдеттер аныкталды:

Кыргыз тилинин лексикалык запасын кеңейтүү, грамматикалык түзүлүштү өркүндөтүү жана анын функционалдуулугун жогорулатуу.

Коммуникативдик технологиялардын, интерактивдүү методдордун негизинде мамлекеттик тилди билүү методикасын өркүндөтүү, аны окутуу каражаты катары колдонууну кеңейтүү.

ЖМКда жана интернет тармагында кыргыз тилиндеги маалыматтын жана медиа-продукттардын мазмунунун сапатын жогорулатуу.

Эмгек рыногунда жарандардын толук баалуу байланышы жана атаандаштыкка жөндөмдүүлүгүн жогорулатуу үчүн расмий тилди өлкөнүн бардык региондорунда сактоо жана колдонуу.

Билим берүүнүн көп тилдүү системасына өтүү.

## 1.4 Кыргызстан – маданияты бийик өлкө

|  |
| --- |
| **Көз караш:** Кыргызстан – маданияттын өнүгүшү мамлекеттик саясаттын артыкчылыктуу багыты, улуттун ийгилигинин базалык негизи болгон өлкө. Жарандардын жүрүм-турум маданиятынын жогорку деңгээли, кесипкөй өнөрдү, элдик чыгармачылыкты, материалдык жана материалдык эмес мурастарды сактоо жана көбөйтүү, өлкөнүн таанымал имиджин түзүү максатында кызмат кылат.  Кыргызстан көп улуттуу маданияттын өнүгүшүн, тарыхый-маданий мурастарды жана улуттун бүтүндүгүн аныктаган негизги маданий коддорду колдойт.  Негизги маанилерди генерациялаган, маданият чөйрөсүн өнүктүргөн жана жарандык улуттун калыптанышына, ата мекендик маданиятты дүйнөлүк маданиятка интеграциялоого өзүнүн салымын кошкон чыгармачыл элита түзүлгөн, маданий ченемдерди берүүнүн эффективдүү системасы иштейт. Жалпы алтай тегине ээ элдердин ортосундагы гуманитардык кызматташуу өнүгүүдө. |

Маданият жана кесипкөй өнөр жаатындагы мамлекеттик саясаттын максаты болуп элдин руханий тажрыйбасынын уланмалуулугун камсыздоо аркылуу өлкөнү гуманитардык модернизациялоо, өлкөнүн бирдиктүү мейкиндигин түзүү жана атаандаштыкка жөндөмдүү маданий менталдуулукту өстүрүү эсептелет. Билим берүү, маданият жана илим, социалдык институттар, жалпыга маалымдоо жана коммуникация каражаттары жарандык улуттун калыптанышына, Кыргызстандын элинин бай маданий мурастарына негизделген баалуулуктарды жана социалдык тажрыйбаны берүүгө өзүнүн салымын кошот. Жарандык бирдейликтин баалуулук алкактары, философиялык, тарыхый, жана маданий негиздери аныкталган.

Маданиятты өнүктүрүү чөйрөсүндөгү мамлекеттик саясат:

– чыгармачыл, илимий-педагогикалык коомчулукка дем берет, маданият чөйрөсүндөгү адамзаттын алдыңкы жетишкендиктери менен салттуу баалуулуктары шайкеш келген руханий жактан бай өлкөнү калыптандырууга креативдүү жарандарды тартат;

– Кыргызстандын жарандарынын жана өлкөнүн меймандарынын руханий муктаждыктарын канааттандыруу үчүн маданияттын жана искусствонун ишмерлеринин чыгармачыл потенциалын өнүктүрүү үчүн шарттарды түзөт;

– маданий долбоорлорду ишке ашырууда, инфраструктуралык жаңы обьекттерди модернизациялоодо жана курууда, салттуу маданияттын жана профессионалдык искусствонун өзгөчө көңүл бурууга муктаж болгон мамлекеттик-жеке өнөктүгүн өнүктүрөт;

Орто мөөнөттүү келечекте мамлекеттик саясат төмөнкүлөргө багытталат:

– айылды маданий жактан өнүктүрүүнү, маданий туризмди, киноиндустриясын жана музей ишинде колдоо, алар өлкөнү гуманитардык модернизациялоонун башкы өткөргүчтөрү болуп саналат. Тарыхый-маданий мурас туристтик индустриянын, өзгөчө ички сегментти өнүктүрүүнүн негизги компоненттеринин бири болот. Маданиятка болгон мамилени экономикалык өнүгүүнүн, социалдык гүлдөп өсүүнүн жана өлкөнүн руханий жактан байышынын базалык негизи катары маданият чөйрөсүндөгү мамлекеттик саясаттын негиздерин кайра карап чыгуу;

– мыйзамдарды мамлекеттик-жеке өнөктөштүк механизмдерине дем берүү, анын ичинде модернизациялоо, музейлерди. Театрларды, маданият үйлөрүн, эстеликтерди техникалык жабдуу жана инфраструктуранын жаңы обьекттерин куруу жаатында өркүндөтүү;

– тарыхый-маданий археологиялык жана архитектуралык эстеликтерди жана Оболу дүйнөлүк мурастардын тизмесине киргизилген обьекттерди коргоо жана сактоо боюнча ыкчам чараларды кабыл алуу;

– Кыргызстанды региондук искусство, арт-индустрия, салттуу руханий борборго айландырууга багытталган, анын ичинде өлкөгө туристтерди тартуучу иш-чараларды өткөрүү аркылуу келечектүү долбоорлорду ишке ашыруу;

– “Дүйнөлүк көчмөндөр оюндары” долбооруна көчмөн маданияттын теориясын жана уюштуруучулук-экономикалык механизмдерди иштеп чыгуу аркылуу институционалдык туруктуулукту берүү;

– маданий туризм сегментинде алдыңкы инвестициялык долбоорлорду ишке ашыруу үчүн техникалык-экономикалык негиздемелерди иштеп чыгуу жана бюджеттик жана бюджеттен тышкаркы каражаттарды консолидациялоо (“Сулайман-Тоо” маданий кластери), киноиндустрия сегментинде (“Борбордук-Азия киноискусство мектеби”, “Кызыл-Алма Кинофестивалы”);

– өлкөнүн визиттик карточкасы болуучу улуттук өзгөчөлүктү чагылдырган жаңы музей комплекстерин түзүү. Бул иштеп жаткан концепцияларды кайра кароону жана кайра жабдууну, музей фонддорун комплектөөнү (учурдагы, тематикалык, системалуу, келечектүү), ошондой эле жаңы мекемелердин ачылышын талап кылат (“Жылкы музейи”, “Ысык-Көл музейи”, “Кийиз музейи” ж.б.);

– креативдүү индустрияны, операны, балетти, кино жана чыгармачылыктын түрдүү түрлөрүн өнүктүрүүдө, ошондой эле туризм, коомдук тамактануу, мода жана дизайн чөйрөсүндөгү этно-стилдеги кызматтарды көрсөтүүдө ишкерлердин демилгелерин колдоо;

– таланттуу жаштарды табуу жана колдоо, жаш адистерге социалдык кепилдиктерди берүү, маданият мекемелеринин, өзгөчө айыл жерлериндеги кызматкерлердин эмгек акыларын төлөө системасын оптималдаштыруу;

– искусство жана маданият чөйрөсүндө билим берүүнү өнүктүрүү, сапатын жана жагымдуулугун арттыруу;

– эстетикалык тарбия берүү компонентин күчөтүү жана орто жалпы билим берүү мектептеринде, өзгөчө өлкөнүн региондорунда балдардын чыгармачыл потенциалын өнүктүрүү.

Кыргызстанды маданий жактан мындан ары өнүктүрүү үчүн төмөнкү артыкчылыктуу милдеттер аныкталды:

Маданиятты социалдык мамилелердеги өзгөрүүлөрдүн катализатору катары колдоо.

Оболу таланттуу балдарды издөө жүргүзгөн маданият жана искусство чөйрөсүндөгү окуу жайларына жана өзгөчө шыгы бар балдар үчүн колдоо программаларын ишке ашырган жаштарга колдоо көрсөтүлөт.

Мамлекет маданий мурастын сакталышын, жарандык патриотизмдин өсүшүн шарттаган, бирок рентабелдүү эмес жана чыгымдары өзүн-өзү актай албаган маданий мекемелерге жана чыгармачыл жамааттарга колдоо көрсөтөт.

Чыгармачылык активдүүлүктү жана маданияттагы инновацияларды кубаттоо.

Эркин, ачык коом жана жагымдуу бизнес-чөйрө чыгармачыл жана аракетчил адамдардын потенциалын ачуу, алардын улуттук жана эл аралык деңгээлде суроо-талап кылынган продуктуларды өндүрүүсү үчүн шарт түзөт.

Атаандаштык чөйрө жана билимдүү калк көркөмдүк баалуулугу бар долбоорлордун ийгилигин камсыз кылат.

Бул шарттар маданий индустрия аркылуу өздүк тарыхый-маданий мураска негизденген образдарды жана идеалдарды түзүүгө жана жайылышына өбөлгө түзөт.

Региондордун тургундарынын руханий керектөөлөрүн заманбап инфраструктура жана алдыңкы маалыматтык технологиялар аркылуу канааттандыруу.

Бардык жарандардын маданияттын жетишкендиктерине жетүүсүн кеңейтүү. Электрондук кызмат көрсөтүүлөр, жаңыланган китепканалар жана заманбап эс алуу борборлору айылдарда жана чакан шаарларда көргөзмөнү, агартуучулук, маданий-эс алуу ишмердүүлүктүн өнүгүүсүн шарттайт.

Жамааттар жашаган жерлерди өнүктүрүү үчүн жалпылык сезимди жана жоопкерчиликти колдогон, жамааттык катышууга багытталган маданий долбоорлорду колдоо.

Баалуулук багыттарын иштеп чыгуу маданият, культурология, маданияттын социологиясы, маданияттын тарыхы, маданий антропология, маданияттын экономикасы боюнча илимий-изилдөөчүлүк иштердин жана прикладдык изилдөөлөрдүн комплексине таянат.

### **“Алтай цивилизациясы жана алтай тектүү элдери” эл аралык форуму**

Жалпы алтай тамыры бар элдердин ортосунда илимий-агартуучулук жана маданий алмашуулар заманбап форматта өнүгүп жатат жана Евразиялык интеграциялануу процессинин гуманитардык түзүүчү алкагында кызматташтыктын бекем негизин түзөт.

Алтайлык тарыхый-маданий жалпылыктын философиялык, тарыхый-маданий негиздери түзүлдү, илимий, билим берүүчү жана социомаданий долбоорлорду ишке ашырууга жаңы методологиялык ыкмалар сунушталды.

Региондун тарыхын алтай тарыхый-маданий жалпылыктын негизинде кароо экономикалык интеграциялануу процессинде Түштүк жана Чыгыш Сибирдин, Уралдын, Волга боюнун жана Борбордук Азия элдеринин маданий байланыштарын бекемдөөгө түрткү болот. Бул Кыргызстанда Алтай цивилизациясын изилдөө эл аралык илимий-изилдөө институтун түзүүнү талап кылат.

Алтай тарыхый-маданий жалпылыктын негизинде тектеш элдердин тарыхын, маданиятын жана тилин байытууга багытталган социомаданий программаларын жана өнүгүү долбоорлорун иштеп чыгуу жана жүзөгө ашыруу үчүн “Алтай цивилизациясы” долбоорлорду ишке ашыруу фондун түзүү.

Бул институттарды түзүү тилдерди жана өзгөчөлүү маданияттарды сактоо жана өнүктүрүү, материалдык жана материалдык эмес маданий мурасты популярдаштыруу максатында алтай тил бүлөсүнүн элдеринин ортосунда туруктуу кызматташтыкты түзүүгө мүмкүнчүлүк берет.

## 1.5 Демократиялык мамлекеттеги диний саясат

|  |
| --- |
| **Көз караш:** Кыргыз Республикасы – светтик мамлекет, жарандардын дин тутуу жана ынанымдарынын эркиндигине укуктарынын ишке ашырылышына кепилдик берет, диний чөйрөдө процесстерди натыйжалуу укуктук жөнгө салууну жана коомдук коопсуздукту камсыз кылат. |

Бир да дин мамлекеттик же милдеттүү болуп саналбайт, дин жана бардык культтар мамлекеттен ажыратылган, диний бирикмелердин жана культ кызматчыларынын мамлекеттик органдардын ишине кийлигишүүсүнө тыюу салынган. Конституция, мыйзам жана анын колдонуу практикасы жарандарга диний жана башка ынанымдарды эркин тандоо жана ээ болуу, каалаган динди тутуусун же эч кандай дин тутпоо укугун камсыз кылат.

Мамлекеттик саясаттын маанилүү артыкчылыгы Кыргызстандын элинин өздүк маданий өзгөчөлүүлүгүн сактоо болуп саналат.

**Диний чөйрөдөгү мамлекеттик саясат:**

– жарандарга диний жана башка ынанымдарды эркин тандоо жана ээ болуу конституциялык укугуна кепилдик берет;

– диний бирикмелердин жана культтардын кызматчыларынын мамлекеттик органдардын ишине кийлигишпөөсүн камсыз кылат, динди саясатташтырууга жол бербейт;

– диний уюмдар, жамааттар жана лидерлер менен өз ара аракеттенет, динге мамилесине карабастан диний сабырдуулукту жана жарандардын өз ара сый-урматтоосун өнүктүрүү үчүн шарттарды түзөт. Маалыматтык-билим берүү саясаты динге мамилесине карабастан диний сабырдуулукту жана жарандардын өз ара сый-урматтоосун өнүктүрүү үчүн шарттарды түзөт.

Диний саясатта төмөнкү артыкчылыктуу милдеттер аныкталган.

Дин тутуу жана ынанымдардын эркиндигине адамдын укугун коргоо, коомдук коопсуздукту камсыз кылуу механизмдердин күчтөндүрүү максатында диний чөйрөнү жөнгө салган мыйзамдарды өркүндөтүү.

Радикализмди, экстремизмди жана террорчулукту болтурбоо максатында элдин арасында алдын алуучу, түшүндүрүүчү ишти жүргүзүү, ошондой эле экстремизмге айыптоо боюнча жазык иштери боюнча соттук чечимдер кабыл алууга негиз болгон дин таануучулук жана психологиялык-лингвистикалык экспертизаларды жүргүзүүнүн улуттук потенциалын чыңдоо боюнча натыйжалуу механизм түзүлөт.

Билим берүү системасынын окуу программаларына дин таануу ыкмасына негизденген дин маданиятынын тарыхын окуп үйрөтүүнү интеграциялоо.

Өлкөдө диний билим берүү системасын иреттештирүү, Кыргыз Республикасынын жарандарынын чет өлкөдө билим алуусуна контролдукту күчөтүү.

# 

# 2. Экономикалык бакубаттык жана өнүгүү үчүн чөйрөнүн сапаттуулугу

## 2.1 Стратегиялык максат – бизнес жана финансы үчүн жагымдуу чөйрө

|  |
| --- |
| **Көз караш:** Кыргызстандын атаандаштыкка жөндөмдүү экономикасы болот, анын өзүнүн “жүзү” бар, ал инновациялык жана жаратылыш үнөмдөөчү экологиялык таза технологияларды колдонууга, диверсификацияланган, тең салмактуу жана инклюзивдик, жагымдуу инвестициялык чөйрөсү бар экономикага багыт алган. |

Өлкөнүн экономикасын өнүктүрүү шаарда жана айылда калктын жашоо турмушунун деңгээлин теңдештирүүгө, мамлекеттик жана муниципалдык кызмат көрсөтүүлөрдү берүүнүн сапатын жогорулатууга мүмкүнчүлүк берет. Чакан жана орто бизнести өнүктүрүүнүн жана өндүрүмдүү жумушчу орундарын түзүүнүн эсебинен иш жана туруктуу киреше менен камсыз кылынат. Экономика региондук өнүктүрүү боюнча тең салмактуу болуп, өлкөнүн ар бир региону өзүнүн жагымдуу жана күчтүү жактарына ээ болот.

Экономиканын атаандаштыкка жөндөмдүүлүгү эмгектин региондук жана дүйнөлүк бөлүнүшүндө өлкөнүн атаандаштык артыкчылыктарын эсепке алуу менен инновациялык социалдык-экономикалык өнүктүрүүгө өтүүнүн эсебинен камсыз кылынат. Тең салмактуу жана диверсификацияланган экономикалык өнүгүү үчүн зарыл сапаттуу өндүрүштүк инфраструктура түзүлөт. Экономикалык өсүштүн негизги мүнөздөмөсү анын инклюзивдүүлүгү болуп калат.

Мамлекет менен бизнестин биргелешкен күч-аракети өлкөнү анык “инвестициялык оазиске” айлантат, ал ички жана тышкы инвестицияларды тартат жана ЕАЭБ өлкөлөрү жана регион үчүн жагымдуу болот. Жагымдуу бизнес-чөйрө, жогорку сапаттуу инфраструктура жана жеке менчиктин жана инвестициялардын кайтарымдуулугунун бузулгус кепилдигии биздин экономиканын “жүзүн” калыптандырып, аны региондо жана дүйнөдө таанымал кылат.

### **Адамдык потенциал жана эмгек рыногу**

|  |
| --- |
| **Көз караш:** 2040-жылга карата татыктуу ишти жана туруктуу кирешени камсыз кылган өндүрүштүк жумушчу орундарын түзүүнүн эсебинен элдин экономикалык бакубаттагы камсыз кылынат. Эмгекке жарамдуу калктын 80%ы татыктуу эмгек акы жана эмгек шарттарына ээ болушат. Кыргызстан ПРООНдун Адамдык өнүктүрүү индекси жогору биринчи 60 өлкөнүн тизмесине кирет. |

Эмгек рыногу динамикалуу болуп, экономиканын керектөөлөрүнө адаптациялануунун жогорку жөндөмүүлүгүнө ээ болуу менен өлкөдөгү демографиялык кырдаалды эске алышы керек. Мамлекеттин күч-аракети өлкөнүн өнүгүүсүн жана экономиканын бардык тармактарына жаңы технологияларды киргизүүнү камсыз кылган жарандардын билим алуусунун жана квалификациялуу кадрларды даярдоонун ийкемдүү жана заманбап системасын түзүүгө багытталат. Сапаттуу кесиптик билим алуу үчүн жагымдуу, кызмат көрсөтүүлөрдүн эл аралык рыногунда атаандаштыкка жөндөмдүү улуттук билим берүү системасын өнүктүрүү артыкчылыктуу болушу керек.

Иш менен камсыз кылуу чөйрөсүндөгү саясат жумушчу күчтүн сапатын жогорулатууга, тармактык жана региондук өңүттө кыйла жогорку кошумча наркты, калкты ишке орноштуруунун өсүшүн камсыз кылган жана рынокто суроо талап кылынган секторлордун артыкчылыгы менен эмгек рыногундагы суроо-талап менен сунуштун ортосундагы дисбалансты четтетүүгө, көңүл бурулат. Билим берүү жана адистерди даярдоо системасы рыноктун талаптарына жараша болуп, экономиканын артыкчылыктуу секторлоруна, адистешүүгө жана өлкөнүн региондорунун өзгөчөлүгүнө багыт алат.

БУУнун баалоосу боюнча соңку он жылда калктын өсүшү Кыргызстандын бүткүл тарыхында олуттуу болот жана жалпысынан он жылда калктын өсүшү болжол менен 900 миң адамга жакынды түздү. Калктын өсүшүн эмгек рыногундагы саясатты түзүүдө эске алуу керек, калк тездикте өскөн региондордо жумушчу орундарынын санынын, өзгөчө жаштардын санынын өсүшүн кароо, ички жана тышкы миграцияны жөнгө салуу керек. Калктын концентрациясынын өзгөрүшү региондордо жаңы өнөр жай ишканаларынын аймактык бөлүштүрүлүшүн кайра карап чыгууну талап кылат.

Тышкы миграция чөйрөсүндө мамлекет Россия Федерациясынын жана Казакстандын эмгектик рыноктору менен эле чектелбестен, эмгектик миграциянын географиясын кеңейтүү боюнча мүмкүнчүлүктөрдү түзөт, биздин жарандарга алардын атаандаштыкка жөндөмдүүлүгүнүн өсүшүнө жана эмгектик миграцияда жүргөн өлкөдө укуктук жана экономикалык жактан корголушун камсыз кылууда бардык күчүн жумшайт. Ошондой эле эмгек мигранттарына иштеп тапкан каражаттарын өлкөнүн экономикасына, өндүрүштүн келечектүү чөйрөлөрүнө инвестициялоо менен өлкөдө жаңы өндүрүштөрдү жана ишканаларды түзүү үчүн башка өлкөлөрдүн тажрыйбасын колдонуу жана киргизүү үчүн шарттарды түзүү зарыл. Бул үчүн зарыл инфраструктураны өнүктүрүү менен дем берүүчү экономикалык шаймандарды ишке киргизүү зарыл.

Өлкөдө ишкердин таламдары сакталган жана кызматкердин кызыкчылыгы эске алынган жаңы экономиканын талаптарына жооп берген эмгек мамилелеринин ийкемдүү модели түзүлөт. Кызматкерди социалдык камсыздандыруу үчүн жоопкерчилик көбүрөөк деңгээлде кызматкердин өзүнө жүктөлөт. Ошол эле учурда бийлик минималдуу социалдык стандарттарды жана кепилдиктерди белгилейт, ал жарандардын эмгекке, эмгек шарттарына жана акы төлөнүшүнө конституциялык укуктарын камсыз кылат.

Мындан тышкары, иш менен камсыз кылуунун, эмгек мыйзамдарынын эл аралык стандарттарга жана конвенцияларга шайкештигин, аны либералдаштыруунун, чечимдерди кабыл алуунун жана эмгек ишмердүүлүгүн жана ишкерликти формалдуу эмес сектордон алып чыгуу процессин аналитикалык коштоону жакшыртуунун аракеттүү активдүү чараларын ишке киргизүү зарыл.

### 

### **Инвестициялык климатты жакшыртуу жана экспорттун өсүшү**

|  |
| --- |
| **Көз караш:** Кыргызстан инновациялык социалдык-экономикалык өнүгүүгө өтүүнү тездетет жана глобалдуу атаандаштык жана ачык экономика шартында өлкөнүн кыйла жакшы атаандаштык артыкчылыктары бар жерлеринде озууга умтулат. Мамлекеттин күч-аракети Кыргызстандын бүткүл аймагында инвестициялык климатты алгылыктуу жакшыртууга багытталат, мында өлкөнү накта “инвестициялык оазиске” айлантуу менен жыйынтыгында региондун жана ЕАЭБнын башка өлкөлөрү менен салыштырмалуу атаандаштык артыкчылыгы бар инвестициялар үчүн жагымдуу обьект болот. |

Бийлик мамлекеттик башкаруунун жана администрациялоонун жогорку сапатын камсыз кылуу, өлкөлүк жана региондук деңгээлде инвесторлорду колдоонун натыйжалуу институционалдык механизмин түзүүгө күчүн жумшайт жана бул ар бир мамлекеттик орган, ар бир регион жана жергиликтүү бийлик органы үчүн негизги милдет болот. Инвестициялык артыкчылыктарга карата так саясат жана жүргүзүлгөн экономикалык саясаттын туруктуулугу, башкаруу органдарынын жогорку жоопкерчилиги инвесторлордун өз чечимдерин кабыл алуусу үчүн зарыл фон түзөт.

Тоо-кен казуу жана энергетикада өзүнүн ишмердигин жүргүзгөн инвесторлор менен өзүнчө саясат жүргүзүлөт. Жаратылыш ресурстарынан мамлекетке түшүүчү бардык кирешелерди так идентификациялоо, атайын жаратылыш коргоочу фонддордун иштөө механизмдеринин ачыктыгын камсыз кылуу жана экологиялык ченемдерди сактоо боюнча толук отчетторду туруктуу жана өз убагында жарыялоо зарыл.

Мамлекеттик органдар экономиканын өз секторлорунда Кыргызстандын ЕАЭБга киришинен кийин ачылган өлкөлүк артыкчылыктарды жана мүмкүнчүлүктөрдү эске алуу менен инвестициялар үчүн негизги багыттарды, ШКУ алкагында глобалдуу долбоорлорго, “Бир алкак-Бир жол” долбооруна катышууну, ошондой эле Борбордук Азия регионунун жана дүйнөнүн өлкөлөрү менен эки тараптуу кызматташуу мүмкүнчүлүктөрүн аныктайт.

Өзүнүн экономикалык саясаты аркылуу мамлекет экономиканын экспортко багытталган жана инновациялык секторлорун түзүү багытында инвестициялык активдүүлүктү колдойт, ал кошумча нарктын жана экспорттун ылдам өсүшүн камсыз кылат. Кыйла келечектүү багыттарга - жеңил өнөр жайына жана кайра иштетүү өнөр жайына тиешелүү тармакчаларды өнүктүрүү кирет, алар жергиликтүү чийки затты жана эмгек ресурстарын максималдуу колдонот.

Ата мекендик ишкерлердин экспортун колдоо чөйрөсүндө адамдык капиталдын сапатын жакшыртуу, финансылык жана башка ресурстарга жетүүнү жөнөкөйлөштүрүү, инфраструктуралык проблемаларды чечүү саясаты жүргүзүлүшү керек. Улуттук топ-менеджерлерди даярдоо үчүн аларды дүйнөлүк мыкты билим берүү борборлорунда окутуу практикасы киргизилет. Ошондой эле Кыргызстанга дүйнөдө таанылган бизнес-консультанттарды, менеджерлерди тартуу натыйжалуу шайман болот. Кыргызстандын дүйнөлүк рынокто стратегиялык позицияларын туруктуу талдоо, колдо болгон артыкчылыктарды баалоо жана экономикалык процесстерди өзгөрүлмөлүү шарттарга көнүктүрүү маанилүү.

### **Өлкөнүн региондорун өнүктүрүү**

|  |
| --- |
| **Көз караш:** Региондук шаарларда жана айылдык аймактарда жашаган жарандын турмушунун сапатыборбордун калкынын жашоо-турмушунун сапатына максималдуу жакындайт жана калктуу пункттун географиялык жайгашуусуна карабастан олуттуу айырмаланбайт.Ар бир региондун өзүнүн жагымдуу жактары болот, алар адамды өз турмушун “кичи мекени” менен байланыштырууга жүйөлөштүрөт. Ар бир жаран, жамаат, уюмдар өз шаарын, айылын, регионун өнүктүрүү максатында өздөрүнүн демилгелерин ишке ашырууга мүмкүнчүлүк алууга шарттар түзүлөт. Региондор өздүк өнүгүү программаларын ишке ашыруу үчүн зарыл мүмкүнчүлүктөрдү алышат. |

Жаран өлкөнүн аймагында жашаган жерине карабастан, менчиктин ар кандай түрлөрүндө сапаттуу кызмат көрсөтүүлөрдү жана товарларды коюучуларды тандоо мүмкүнчүлүгүн алышат. Региондордо социалдык өнүктүрүү өндүрүмдүү иш менен камсыз кылууну дем берүүгө, калктын кыйла муктаж катмарын колдоого багытталат. Региондорду ийгиликтүү өнүктүрүү бүткүл Кыргызстанды ийгиликтүү өнүктүрүүнүн кепили болуп саналат. Өлкөнүн шаарлары жана айылдык аймактары турмуштук жактан туруктуу, өлкөнүн жарандарынын жашоосу үчүн туруктуу, коопсуз жана ыңгайлуу болууга тийиш, бул ички миграцияны кыскартууга жана жер-жерлерде жаш адистердин отурукташып калуусуна мүмкүнчүлүк берет.

Региондордун экономикасы “өсүш жерлерин” түзүүгө негизденет, алар жетишилген ийгиликтерге жараша мамлекеттин атынын преференциялар менен камсыз болушат. Региондор инвестицияларды, анын ичинде мамлекеттик инвестицияларды алуу укугу үчүн атаандашат.

Региондор өндүрүүнүн жана керектөөнүн сарамжалдуу моделдерин түзүүгө муктаж, бул аларды өлкөлүк экономикалык мейкиндикке органикалуу интеграцияланууга мүмкүнчүлүк берет. Урбанизация, өнүктүрүүнүн таяныч чордону катары ири региондук калктуу пункттарды түзүү, аларда логистикалык борборлорду жана өнөр жай ишканаларын түзүү жакын жайгашкан аймактар менен өндүрүштүк-экономикалык байланыштардын туруктуулугун, чакан жана орто бизнестин реалдуу интеграциялануусун камсыз кылат. Региондордун чыгарылуучу продуктулардын чектелүү санына адистешүүсү региондордо ири жана атаандаштыкка жөндөмдүү өндүрүштү өнүктүрүү үчүн өбөлгө болот.

Өзгөчө кырдаалдар менен байланышкан тобокелдиктерди төмөндөтүү, мыкты технологияларды киргизүүнүн жана кен казуу ишканаларынын ишине контролдукту күчөтүүнүн эсебинен жер жана суу ресурстарынын булганышын кыскартууну камсыз кылуу зарыл.

Натыйжалуу энергетикалык жана ирригациялык тармактарды, жол жана транспорттук инфраструктураны өнүктүрүү, калктуу конуштарды таза ичилүүчү суу жана суу бөлүштүрүүчү системалар менен камсыздоо мамлекет үчүн артыкчылыктуу милдет болуп саналат. Жергиликтүү бийлик органдарынын негизги милдети жер-жерлерде өнүгүүнү камсыз кылган экономикалык жана социалдык субьекттерди түзүү болмокчу.

Региондорду өнүктүрүү жагында төмөнкү артыкчылыктуу милдеттер аныкталды:

Мамлекеттик, муниципалдык жана коммуналдык кызмат көрсөтүүлөрдүн атаандаштыкка жөндөмдүү рыногун түзүү. Мамлекет ар кандай уюштуруу-укуктук түрүндөгү субьекттердин кызмат көрсөтүү чөйрөсүнө тартылышына дем берүү үчүн шарттарды камсыз кылат. Жүйө фактору баа түзүү, тариф саясаты, субсидиялоо принциптери, мамлекеттик, муниципалдык, социалдык заказды кызмат көрсөтүүлөрдү мыкты коюучулардын арасында жайгаштыруунун өз ара пайдалуу системаларына негизденет.

Жеке жана коммерциялык эмес сектор мамлекеттик жана муниципалдык органдарды алар үчүн мүнөздүү эмес функцияларды аткаруудан бошотуп, кызматтарды көрсөтүүнүн негизги функцияларын өзүнө алып, республикалык жана жергиликтүү бюджеттерден ашыкча жүктөм алынышы керек. Бизнес – пландаштыруу принцибинин негизинде “өсүш жерлер” – таяныч шаарларын жана айылдык аймактарды өнүктүрүү.

Аймактык мамлекеттик органдарынын жана ЖӨБ органдарынын милдети экономика, билим берүү, саламаттыкты сактоо, маданият, спорт, социалдык колдоо чөйрөсүндө өнүктүрүү субьекттерине алардын демилгелерин ишке ашыруу, адамдык жана финансылык ресурстарды тартуу үчүн максималдуу жагымдуу шарттар түзүлгөн чөйрөнү калыптандырууда турат. Шаарларды өнүктүрүү инфраструктуралык мүнөздөгү ыкчам көйгөйлөрдү чечүүгө эмес, өнүктүрүүнүн колдо болгон факторлорун пайдаланууга жана илгерилетүүгө, ийгиликтүү демилгелерди жана долбоорлорду колдоого негизденет.

Аймактык башкаруу системасын реформалоо. Аймактык башкаруунун жаңы модели жарандардын жашоо-турмушунун сапатын жакшыртууда аймактык мамлекеттик органдардын жана жергиликтүү өз алдынча башкаруу органдарынын жоопкерчилигин жогорулатууга негизденет. Жергиликтүү мамлекеттик администрациялардын алдында региондордун адистешүүсүн жана өзгөчөлүгүн эске алуу менен улуттук, ошондой эле мамлекеттик тармактык программаларды ишке ашыруу боюнча жаңы милдеттер коюлган. Бул үчүн аларга зарыл башкаруучулук, административдик ыйгарым укуктар берилет, ошондой эле мамлекеттик ыйгарым укуктарды жергиликтүү өз алдынча башкаруу органдарына жүктөө ыйгарым укуктары берилет. Аймактын башкаруу системасын реформалоонун натыйжасында Кыргыз Республикасынын жаңы административдик – аймактык бөлүнүшү түзүлүп, анын негизин объективдүү социалдык-экономикалык процесстер түзөт.

**Жагымдуу бизнес-чөйрө**

|  |
| --- |
| **Көз караш:** Өлкөнүн экономикасында чакан жана орто бизнес туруктуу жана ийгиликтүү өнүгүп жатат, ишкерлерди административдик бөлүнүүдөн коргоо камсыз кылынган, бийликтин жана бизнес – ассоциациялардын өнөктөштүк өз ара мамилелери түзүлгөн, бизнес-чөйрөнү жакшыртуу боюнча биргелешкен иш жүргүзүлүүдө, экономиканын ар кандай тармактарында ишкерлердин ишмердигин кеңейтүү жана региондордо жумушчу орундарды түзүү үчүн шарттар түзүлгөн. |

Мамлекеттин жана ишкердин өз ара мамилелери өнөктөш болушу керек, ал эми мамлекеттин бизнестин ишине кийлигишүүсү минималдуу болууга тийиш. Мамлекет мамлекеттик-жеке диалогду кеңири колдонуп, активдүү жана эркин ишкердик ишти колдоп жана кубаттап, өлкөнүн экономикасынын өсүшүнө, калктын жашоо-турмушунун сапатынын жакшырышына түрткү берет.

Ишкердик иш чөйрөлөрүнүн максималдуу саны бизнес-ассоциациялардын мыйзамдардын сакталышы үчүн жоопкерчиликти кабыл алуусун эске алуу менен өзүн-өзү жөнгө салууга которулат. Ишкерлерди коргоону камсыз кылуу үчүн экономикалык кылмыштарды толук декриминалдаштыруу жүргүзүлөт.

“Бирдиктүү терезе” принциби мамлекеттик жана муниципалдык кызмат көрсөтүүлөрдүн бардык чөйрөлөрүнө киргизилет. Мамлекет жана муниципалитет тарабынан ишкерлерге көрсөтүлүүчү бардык кызмат көрсөтүүлөр электрондук формага которулат, бул ошондой эле ресурстарга (жер казынасы, мамлекеттик сатып алуулар, финансы, мамлекеттик мүлктү сатып алуу жана ижаралоо ж.б) жетүүгө да тиешелүү. Ишкердин жана мамлекеттик органдардын маалыматтык өз ара аракеттенүүсүн өнүктүрүүнү эске алуу менен ар кандай түрдөгү отчеттуулукту берүү зарылчылыгы болбойт.

Жер рыногун толугу менен либералдаштыруу жана жерди эркин сатуу жана сатып алуу үчүн шарттарды түзүү, бул рынокко жеткиликтүүлүккө чектөөлөрдү алып салуу жана жергиликтүү жана чет өлкөлүк инвесторлор үчүн бирдей шарттарды түзүү бизнести өнүктүрүү үчүн дем болот.

Салык саясатында салык жүгүн төмөндөтүү, жогорку кошумча нарктагы продукция, капитал сыйымдуу продукция үчүн преференцияларды берүү боюнча (жогорку технологиялуу продукция/жаратылышты үнөмдөөчү инновациялык жана экологиялык таза технологиялуу кызмат көрсөтүүлөр) чараларды иштеп чыгуу жана кабыл алуу каралат. Товарлардын жана кызмат көрсөтүүлөрдүн экспортун кеңейтүү максатында экспортко багытталган жана жогорку технологиялуу өндүрүштөрдү кредиттөөнүн өзүнчө финансылык институт түзүлөт. Мамлекеттик-жеке өнөктөштүк долбоорлордо ишкерлердин катышуусун жана инвестицияларды долбоорлорго тартууну кеңири пайдалануу үчүн шарттар түзүлөт.

Мамлекет финансы системасын өнүктүрүү жана ири бизнес субьекттерин да, ошондой эле чакан жана орто ишкерлик субьекттерин жеңилдик шарттарда жана узак мөөнөткө берүүнү кредиттөө үчүн шарттарды түзүүнү колдойт. Эл аралык финансы институттары менен байланыштар кеңейет, өнүктүрүү институттары жана фонддор, финансылык кооперативдер түзүлөт, кредиттөөнүн ислам принциптери пайдаланылып, финансылоонун венчурдук институттары түзүлөт. Ошол эле учурда акча каражаттарын үнөмдөө маданиятын өнүктүрүүгө, финансылык сабаттуулукту жогорулатууга туруктуу көңүл буруу зарыл.

Ошону менен бирге, көзөмөлдөө жана контролдоо системасы, продукциялардын жана кызмат көрсөтүүлөрдүн сапат стандарттарына шайкештиги жарандардын коопсуздугун жана саламаттыгын, алардын мүлкүн коргоону, ошондой эле ата мекендик товарлардын тышкы рынокто атаандаштыкка жөндөмдүүлүгүн камсыз кылууга тийиш.

### **2.2 Сапаттуу инфраструктура**

|  |
| --- |
| **Көз караш:** Өлкөдө тең салмактуу жанадиверсификацияланган экономикалык өнүгүү үчүн зарыл сапаттуу өндүрүштүк инфраструктура түзүлөт. Экономикалык өсүштүн негизги мүнөздөмөсү анын инклюзивдүүлүгү болот. Социалдык-тиричиликтик инфраструктуранын сапаты жана жеткиликтүүлүгү продуктивдүүлүктүн жана өндүрүштүн өсүшү үчүн шарт жана ал накта экономикалык ишти колдоочу инфраструктурадан ажырагыс болот. Инфраструктураны жана инфраструктуралык кызмат көрсөтүүлөрдүн рыногун түзүү мейкиндиктик пландаштырууну жана экономикалык райондоштурууну эске алуу менен өтөт. |

#### Энергетика

Электроэнергетика чөйрөсүндө Кыргызстан региондогу электр энергиянын ири өндүрүүчүсү болот, энергетиканы туруктуу өнүктүрүүнү, өлкөнүн жана региондордун энергетикалык коопсуздугун, экономиканын реалдуу секторунун энергонатыйжалуулугун, ар бир керектөөчү үчүн энергия алып жүрүүчүлөрдүн жеткиликтүүлүгүн камсыз кылат. Энергиянын экологиялык таза булактарынын үлүшү (чакан ГЭС, күн жана жел электр станциялары, күн коллекторлору, жылуулук насостору, биогазды колдонуу ж.б.) өлкөнүн жалпы энергобалансында 50% дан кем эмесди түзөт, ал эми энергияны жана ресурстарды үнөмдөөнүн көрсөткүчтөрү ОЭСР өлкөлөрүнүн көрсөткүчтөрүнө шайкеш келет. Камбарата ГЭС-1 жана ГЭС-2, Жогорку Нарын каскаддарынын ГЭСтери жана Ак-Булуң ГЭСи, Үч-Коргон ГЭСи, Ат-Башы ГЭСи, Токтогул ГЭСи жана Кара-Кече ЖЭС обьекттерин курууга жана реконструкциялоого инвестициялар тартылат. Озуу менен өнүгүү технологияларын бирге жакын жана андан ашык кайра жаралуу коэффициентин колдонуу боюнча милдеттүү талаптар бар болгон, реконструкциялануучу жана курулуп жаткан энергетикалык кубаттуулуктардын натыйжалуулугун олуттуу жогорулатууну камсыз кылат.

Энергия жана ресурс үнөмдөөчү технологияларды ар тараптан дем берүү жана даректик субсидиялоо механизмдери орточо статистикалык кыргызстандыктын жашоо-турмушунун сапатынын туруктуу өсүүсүндө керектөөнү салыштырмалуу төмөндөтүү маселесин чечүүгө мүмкүнчүлүк берет.

Энергетикалык секторду жакшыртуу жана кийинки туруктуу иштеши экономикалык жактан негизделген тарифтерге өтүүнү талап кылат, алар электр энергиясын генерациялоо, жылуулукту керектөөчүлөргө жеткирүү боюнча негизги чыгымдарды камтышы керек. Тарифтик саясаттын, анын ичинде сезондук жана региондук тарифтик саясаттын ийкемдүүлүгү камсыз кылынат. Инвестициялык-жагымдуу тарифтер электр энергиясын жана жылуулукту альтернативалдуу коюучулардын пайда болушуна дем берет. Ушуга байланыштуу МЖӨ механизмдери, анын ичинде жеке инвесторлорду энергетикадагы стратегиялык обьекттерди курууга жана башкарууга тартууну кошо алганда кеңири колдонулат.

Эски турак-жай жана турак жай эмес фондунун энергия натыйжалуу реконструкциялоо боюнча масштабдуу программалары, энергия жана ресурс үнөмдөөчү жогорку натыйжалуу технологияларды колдонбостон жаңы курулуштарды курууга тыюулар жаңы жумушчу орундарды түзөт, обьекттин энергия натыйжалуу паспортунун болушу милдеттүү талап болуп калат, ансыз обьектти эксплуатациялоо мүмкүн эмес болот. Ар бир имарат өзүнүн муктаждыктары үчүн энергиянын белгилүү-бир санын жарым-жартылай иштеп чыгуусу милдеттүү болот, бул фискалдык жана башка чаралар менен жөнгө салынат. Агломерациялар үчүн маанилүү натыйжалуу чечим жылуулук менен жабдуу системасын децентралдаштыруу болот, ал аймакты кеңейтүү көйгөйүн анда жашоонун сапатын жоготуусуз чечет.

Жарандардын турмуш шарттарын жакшыртууга багытталган өлкөнү газдаштыруу улантат, ошол эле маалда региондордун индустриалдык жактан өнүгүшүнө шарт түзөт. Газдаштыруу заманбап техникалык чечимдердин базасында турак-жайларды жана административдик жайларды имараттагы жалпы жылытуу чечимдерине байламта кылбастан өзүнчө жылытуу маселесин жөнгө салууга мүмкүнчүлүк берет. Мамлекет энергетикалык коопсуздукту бекемдөөнү ырааттуу улантат. Генерациялоо булактарын да, ошондой эле энергия ресурстарын коюучу өлкөлөр үчүн да диверсификациялоо камсыз кылынат.

#### Транспорт

Транспорттук инфраструктура чөйрөсүндө калктын эркин жүрүүсү жана өлкөнүн транспорттук туңгуюктан чыгуусу камсыз кылынат. Кыргызстан жүргүнчүлөрдүн, товарлардын жана жүктөрдүн транзити үчүн коопсуз жана суроо-талап кылынган коридорлору бар транзиттик өлкө болот. Өлкөнүн түндүгүн жана түштүгүн бириктирген транзиттик темир жол тармагы жана темир жол бутагы салынат. Өнүккөн темир жол тармагын куруу транспорттук-логистикалык борборлорду түзүүгө жана экспедитордук жана транспорттук компаниялардын интегрирленген иштөө системасын түзүүнү, мультимодалдык ташууларды өнүктүрүү үчүн шарттарды түзүүнү шарттайт. Өлкөнүн географиясы жүргүнчүлөрдү ташууну көбөйтүү жана туризмди өнүктүрүү үчүн кыйла келечектүү катары рельстер менен жүргөн транспортту өнүктүрүүнү болжолдойт.

Эки он жылдыктын убакыттык өңүтүндө жогоруда аталган факторлорду – региондордун байланыштыгы жана инфраструктураны колдоо үчүн тийиштүү абалда күтүү сыяктуу факторлорду эсепке алуу маанилүү болуп саналат. Бул чөйрөдө долбоорлорду ишке ашыруунун негизги шайманы мамлекеттик-жеке өнөктөштүк (МЖӨ) болуп саналат. Жергиликтүү чийки заттан төшөлгөн таш жолдордун заманабап жана келечектүү технологияларын колдонуу жаңы жолдорду куруу жана региондордо жергиликтүү маанидеги эски автомобиль жолдорун реконструкциялоо көйгөйүнүн курчтугун чечүүгө мүмкүнчүлүк берет. Орто мөөнөттүү келечекте тез төшөлүүчү чыңалган темир бетон плиталарын (колдонуу мөөнөтү тышкы жабдуусун оңдобостон 30-50 жыл) колдонуу менен асфальтбетон жолдорун куруу аркылуу жол тармактарын өнүктүрүүгө өтүү зарыл. Жолдорду жана көпүрөлөрдү курууда жогорку бекемдиктеги антикоррозиялык полимердик арматураны колдонуу келечектүү багыт болот, бул асфальт аралашмасында бетонду колдонууну кыйла төмөндөтүүгө жана мындай обьекттердин кызмат өтөө мөөнөтүн узартууга мүмкүнчүлүк берет.

Узак мөөнөттүү мезгилде Кыргыз Республикасы өзүнүн транспорттук тармагын өнүктүрүүдөн тышкары, чектеш өлкөлөрдүн, биринчи кезекте Казакстандын, Өзбекстандын жана Кытайдын транспорттук инфраструктурасынын өнүгүүсүн максималдуу пайдаланат. Орто мөөнөттүү келечекте Кытай – Кыргызстан – Өзбекстан темир жолун куруу башталат. Жогорку ылдамдыктагы Алматы – Бишкек темир жолун ушул аталыштагы экономикалык коридорду өнүктүрүүнүн алкагында куруунун келечеги бар. 2018-2020-жылдары узундугу 1250 км болгон Бишкек – Ош (Жалал-Абад) транспорттук коридорун азыр бар болгон Казакстан Республикасынын жана Өзбекстан Республикасынын темир жолдору боюнча толук реанимациялоо болушу мүмкүн.

Авиациялык ташууларды жана аба аркылуу жүктөрдү, жүргүнчүлөрдү ташуунун түйүндүк борборун өнүктүрүү үчүн шарттар аба мыйзамдарын либералдаштыруу жана “аба эркиндигинин” максималдуу саясатын киргизүү жолу аркылуу түзүлөт. Кыргызстандын географиялык абалы “Манас” аэропортун эл аралык логистикалык кызматтарды көрсөтүүчү региондук карго-борбор катары кароого мүмкүндүк берет. Транспорттук инфраструктура өнүккөн шартта жаңы заманбап байланыш линияларын жана башка зарыл коммуникацияларды бир мезгилде куруу керек болот.

Учкучсуз авиацияны навигациянын улуттук жана эл аралык спутниктик системалары менен бирдикте өнүктүрүү айыл чарбасын, туризмди өнүктүрүүгө жана чек араларды коргоого көмөк көрсөтөт. Айыл чарбасынын, өндүрүштүк күчтөрдү жайгаштыруунун, кыймылсыз объекттердин кадастрынын, транспорттук каражаттарды контролдоонун, байланыш спутниктеринин жана өлкөнүн метеорологиясынын муктаждыктарынын маселелерин камсыз кылуу үчүн коммерциялык спутниктердин биргелешкен орбиталдык тобун жайылтуу үчүн күч-аракеттерди жумшоо керек.

Келечекте Кыргыз Республикасынын бардык экономикасын жана транспорттук комплексинин иштөөсүн комплекстүү өнүктүрүүдө санарипти жана digdata колдонуу зарыл, бул дүйнөлүк тренддердин алкагында өлкөнүн санариптик инфраструктурасын ыкчам өнүктүрүүдөн келип чыгат.

Орто мөөнөттүү мезгилде Кыргызстандын алдында “Аалам-2040” Улуттук космостук программасын иштеп чыгуунун жана ишке ашыруунун милдети коюлат. Кыргызстандын ар кандай евразиялык технологиялык платформаларга кошулганын эске алганда, эл чарбасына керектелүүчү бир катар спутниктерди ишке киргизүү зарыл.

**Таза суу**

Өлкөдө элди таза суу менен камсыз кылуу проблемасы чечилет, таза суу берүү чөйрөсүндөгү саясат ар бир калктуу конушта коопсуз жана сапаттуу суу берүү, сууну агызуу жана санитария боюнча экономикалык жактан туруктуу, жеткиликтүү кызматты көрсөтүүгө багытталат. Сууну берүүнү уюштуруу системасы элдин аялуу топторун субсидиялоонун ишенимдүү системасы бар рыноктук форматка өткөрүлөт. Сууну тазалоонун заманбап автономдуу системасын колдонуу чакан ГЭС/СЭС/ВЭС менен бирдикте бардык калктуу конуштарды же аймактарды магистралдык электр тармактары жана суу түтүктөрү бар-жогуна карабастан “таза энергия – таза суу” комплекси менен камсыз кылууга мүмкүндүк берет.

Мамлекет таза сууну берүүнү, бардык калктуу конуштар үчүн суу берүүнүн, суу бөлүштүрүүнүн жана санитардык объекттердин системаларын талаптагыдай пайдаланууну жана техникалык тейлөөнү, анын финансылык жана институттук туруктуулугун камсыз кылат.

Мамлекеттик саясат суу ресурстарын сарамжалдуу пайдалануу жана ресурстарды үнөмдөө принциптерине басым коёт, буга агындыларды экинчи жолу пайдалануу кирет.

**Экология жана климаттын өзгөрүүлөрүнө ыңгайлашуу**

**Көз караш:** Кыргызстан – адамдын жашоосу үчүн жагымдуу болгон курчап турган чөйрөсү бар, табият менен шайкеш өнүгүп жаткан, кайталангыс табигый экосистемасын сактап калган жана климаттык жактан туруктуу өнүгүү үчүн табигый ресурстарды үнөмдүү пайдаланган өлкө.

Өлкөнүн экономикалык жактан өнүгүүсүндө экологиялык туруктуулукту камсыз кылуу терс экологиялык кесепеттерди азайтуу, курчап турган чөйрөнү коргоого коюлуучу талаптардын жана ага дем берүүнүн натыйжалуугунун көтөрүү, экологиялык жактан маанилүү болгон чечимдерди кабыл алууда такталган маалыматтарды колдонуу аркылуу жетишилген.

Курчап турган чөйрөнү коргоо жаатында негизи саясат адамдын жашоосу үчүн жагымдуу болгон курчап турган чөйрөнү түзүүгө, социалдык-экономикалык өнүгүү үчүн табигый ресурстарды сарамжалдуу пайдаланууга, келечектеги муундар үчүн Кыргыз Республикасынын кайталангыс экосистемасын сактоого багытталат.

Өнүгүү пландарын негиздүү жазуу жана аткаруу, ошондой эле экологиялык жактан маанилүү чечимдерди кабыл алуу максатында экологиялык маалыматтарды башкарууну жакшыртуу жаратылышты коргоо ишинин натыйжалуулугун көтөрүүнүн негизи болуп калат. Өлкөнү өнүктүрүү боюнча чараларды жана саясаттарды иштеп чыгуу курчап турган чөйрөнүн абалынын өзгөрүүсүнүн тренддери жөнүндө так маалыматка, жакынкы келечекте пайдалануунун чегин көрсөтүү менен табигый ресурстарды алдын ала экономикалык-экологиялык жактан баалоого негизделет. Өз кезегинде бала бакчалардан, мектептерден тартып экологиялык тарбияны жана билимди киргизүү элдин жакшы экологиялык дүйнө таанымын, өлкөнүн табигый-ресурстук потенциалын сактоодогу жоопкерчиликти түшүнүүсүн калыптандырууга мүмкүндүк берет.

Бир жагынан жакырчылыкты азайткан жана социалдык прогрессти камсыз кылган жана экинчи жагынан табигый экосистемалардын экологиялык туруктуулугунун чегинен ашпаган экономикалык иш “жашыл” өнүгүүнүн ар кандай элементтерин жана климаттын өзгөрүүсүнө ыңгайлашуунун чараларын киргизүү аркылуу өлкөнү туруктуу өнүгүүгө өткөрүү процессин кыйла натыйжалуу пландоону жана башкарууну талап кылат.

Табигый экосистемаларды сактоону жана калыбына келтирүүнү эсепке алуу мамлекеттин жана коомдун ишинин артыкчылыктуу багыттарынын бири болуп калууга тийиш. Бул табигый ресурстарды жана экосистеманы сактоого мүмкүндүк берип, келечектеги муундар үчүн экономикалык өсүштүн жана турмушту жакшыртуунун шарттарын, мүмкүнчүлүктөрүн камсыз кылат.

Туруктуу өнүгүүгө өтүү табигый экосистемаларды курчап турган чөйрөнүн туруктуулугун камсыз кылган деңгээлде этап-этабы менен калыбына келтирүү дегенди билдирет, мында келечектеги муундардын жашоосунун реалдуу мүмкүндүгү пайда болот, алардын турмуштук муктаждыктары жана кызыкчылыктары канааттандырылат.

Бул иш Кыргыз Республикасынын Кызыл китебине киргизилген өсүмдүктөр жана жаныбарлар дүйнөсүнүн түрлөрүн коргоону камсыз кылууга мүмкүндүк берген ар кандай категориялардагы өзгөчө корголуучу табигый аймактарды өзүнө камтыган экологиялык тармакты кеңейтүү аркылуу табигый чөйрөнү, ландшафттарды, экосистемаларды жана биологиялык түрлөрдү коргоого жана калыбына келтирүүгө багытталат. Жашылдандыруу аянттарын кеңейтүү климаттын өзгөрүүсүнүн, жерлердин деградациясынын, абанын булгануусунун тобокелдиктерин төмөндөтүүнүн негизги элементтеринин бири болуп эсептелет. Өзгөчө көңүл шаарларды жашылдандырууга бурулат.

Жаратылышты пайдаланууну жөнгө салуу жана курчап турган чөйрөнү коргоо экологиялык факторлорду жана экономикалык дем берүүлөрдү интеграциялоого жана өз ара байланыштырууга – курчап турган чөйрөгө терс таасирди азайтуу боюнча кыйла натыйжалуу чараларды колдоого, экологиялык жактан натыйжасыз иштин түрлөрү үчүн экономикалык тоскоолдуктарды коюуга, табигый жана бузулган экосистеманы сактоо жана калыбына келтирүү максатында табигый чөйрөнүн өндүрүштүк мүмкүнчүлүгүнүн чегинде чарбалык ишти өнүктүрүүнүн эсебинен коомдун жаратылышка кылган мамилесин шайкеш кылууга багытталат.

Экономикалык өсүштөгү терс экологиялык кесепеттерди азайтуу өнүгүүнүн пландалып жаткан чарбалык жана башка долбоорлорунун курчап турган чөйрөгө тийгизүүчү таасирин милдеттүү түрдө баалоо жана экологиялык экспертизалоо аркылуу жүргүзүлөт.

Калдыктарды туруктуу башкаруунун саясаты алардын пайда болуусун азайтуу (аз калдыктуу, ресурстарды үнөмдөөчү технологияларды киргизүү), кайра иштетүү, экинчи жолу пайдалануу, коопсуз утилдештирүү боюнча чараларды көрүү аркылуу алардын көлөмүн азайтууга багытталат. Буга удаа эле электрондук жана электрдик-техникалык калдыктарды кошкондо, пайдалуу компоненттерди, калдыктарды алуу менен кайра иштетүүгө өбөлгө болуучу экономикалык механизмдер киргизилет. Өзгөчө көңүл шаарлардагы тиричилик калдыктарын кайра иштетүү жана утилдештирүү боюнча экономикалык жактан натыйжалуу инфраструктураны өнүктүргөнгө бурулат.

Төмөнкү артыкчылыктуу милдеттер аныкталган.

Курчап турган чөйрөнүн абалы боюнча маалыматтарды жана билдирүүлөрдү башкаруу боюнча комплекстүү маалыматтык системаны түзүү жана өнүктүрүү;

Бишкек жана Ош шаарларындагы абанын сапатына автоматтык мониторинг жүргүзүү системасын түзүү;

Шаарларды жашылдандыруу боюнча “Шаардык токой” программасын иштеп чыгуу жана ишке ашыруу;

Табигый ресурстарды эсепке алууну жана чарбалык иштин аларга тийгизген таасирин баалоону камсыз кылган экономикалык көрсөткүчтөрдүн системасын иштеп чыгуу;

Экономикалык механизмдерди өнүктүрүүгө – экологиялык чектөөлөрдү киргизүүгө, табийгатты пайдалануунун режимдерин регламенттөөгө, экономикалык жактан дем берүүгө багытталган ченемдик укуктук базаны өркүндөтүү;

Экологиялык маданиятты калыптандыруу, экологиялык билим берүүнү жана тарбияны өнүктүрүү боюнча программаларды иштеп чыгуу;

Курчап турган чөйрөнү коргоо жана экологиялык коопсуздукту камсыз кылуу менен байланышкан маселелерди чечүүгө жарандардын, коомдук бирикмелердин, коммерциялык эмес уюмдардын жана бизнес коомчулуктун натыйжалуу катышуусун камсыз кылуу;

Ресурстардын туруктуу пайдаланылышына, анын ичинде өнүктүрүү пландарына экологиялык аспекттерди интеграциялоо аркылуу курчап турган чөйрөнүн абалына мониторингди жана контролду жүргүзүү үчүн бардык деңгээлдеги мамлекеттик бийликтин, бизнестин жана элдин жоопкерчилигин көтөрүү;

Ресурсту үнөмдөгөн, аз калдыктуу, калдыксыз технологияларды киргизүү жолу менен калдыктардын болушун азайтууга багытталган калдыктарды жыйноонун, кайра иштетүүнүн жана утилдештирүүнүн системасын уюштуруу боюнча комплекстүү программаны иштеп чыгуу жана ишке ашыруу;

Фискалдык чаралар, жашыл сатып алуулар, жашыл инвестициялар, продукцияларды экологиялык сертификациялоонун жана маркировкалоонун стандарттары жана жол-жоболору аркылуу ресурстарды үнөмдөөчү технологияларды илегирлетүүгө дем берүү үчүн жаңы экономикалык жана финансылык инструменттерди киргизүү;

Энергетикалык натыйжалуулукту көтөрүү жана жоготууларды, өзгөчө жылуулук жана электр энергиясынын жоготууларын азайтуу жана кайра калыбына келүүчү энергиянын булактарын илергилетүүнү камсыз кылуу;

Өлкөнүн жалпы аянтынын 10 %ына чейин өзгөчө корголуучу табигый аймактардын тармагын кеңейтүү;

Экологиялык жактан пайдалуу бизнес долбоорлорду (экологиялык туризмди, балчылыкты, дары чөптөрдү жыйноону) колдоо аркылуу өзгөчө корголуучу табигый аймактардын экономикалык потенциалын өнүктүрүү;

Табийгатты коргоо тармагында мамлекеттик-жеке өнөктөштүктүн системасын киргизүү;

Экосистемалык кызмат көрсөтүүлөрдү баалоо боюнча методиканы иштеп чыгуу жана экосистемалык кызмат көрсөтүүлөрдү стратегиялык пландоого интеграциялоо;

Токой чарбасынын экономикалык жактан туруктуулугун күчөтүү жана токой экосистемаларынын рекреациялык жана башка потенциалын өнүктүрүү үчүн шарттарды түзүү, экологиялык-экономикалык эсепке алуунун системасын (токойду эсепке алууну) киргизүү жолу менен токой тармагынын ИДПга салымын 0,1 %га чейин көбөйтүү;

Токойду сактоо жана өлкөдөгү токой аянттарынын аянтын 2023-жылга 5,7 %га чейин көбөйтүү аркылуу токойлордун климатты жөнгө салуучу жана сууну жөнгө салуучу ролун күчөтүү;

Тез өскөн дарактардын түрлөрүнүн плантацияларынын аянтын көбөйтүү;

Токойлорду кыюуну жана браконьерликти азайтуу боюнча иштиктүү чараларды кабыл алуу;

Экономика секторлорун климаттын өзгөрүүсүнө ыңгайлаштыруу боюнча чараларды ишке ашыруу;

Парник газдарын чыгарууну азайтуу жана көмүртеги аз өнүгүүгө өтүү боюнча чараларды ишке ашыруу;

Экологиялык статистиканын жана климаттын өзгөрүүсүнүн маселелери боюнча мониторинг жүргүзүүнүн системасын киргизүү.

## 2.3 Өнүгүүнүн артыкчылыктуу тармактары

### **Өлкөнүн өнөр жай потенциалы**

|  |
| --- |
| **Көз караш:** Кыргызстан өлкө үчүн артыкчылыктуу секторлордо атаандаштыкка жөндөмдүү өнөр жайга ээ, ал толук жана өндүрүштүк жумуштуулукка жана татыктуу ишке шарт түзөт.  Өнөр жайдын түзүмү диверсификацяланган жана экспортко багытталган, ал жеке ресурстарга жана өндүрүштүк базага таянат, ЕАЭБ, ШКУ сыяктуу интеграциялык бирикмелерге катышуусун эске алганда кошулган нарктын регионалдык жана глобалдуу чынжырчаларында, ошондой эле ЕАЭБ жана “Бир алкак – Бир жол” долбоорлорунун байланышында түзүлгөн.  Иштеп жаткан тармактардын кубаттуулуктарын модернизациялоо жана кеңейтүү жүргүзүлгөн, жыл сайын 5000ден кем эмес жумуш орундары түзүлөт. |

Жарандар техникалык билимге жана чыгармачылыкка дем берген өнөр жай жана жогорку кирешелүү жумуш орундарына ээ болот.

Өнөр жай комплекстүү өнүгөт, жеке материалдык-сырьелук жана өндүрүш базасын эффективдүү пайдаланат, мында өлкөнүн аймактары боюнча ишканаларды пропорционалдуу жайгаштырууга маанилүү көңүл бөлүнөт.

Өз ара толуктоочу өндүрүш продукцияларынын профилдик түрлөрү боюнча атаандаштыкка жөндөмдүүлүгүн жогорулатуу үчүн кластердик чечимдердин алкагында интеграцияланат.

Тоо-кен казуунун эффективдүүлүгүн өстүрүүгө жетишүү, айлана чөйрөгө минималдуу таасир этүү менен заманбап тоо-кен казуу технологияларын киргизүү зарыл. Пайдалуу кендерди иштеп чыгуу өнүктүрүү үчүн финансы ресурстарын калыптандырууну камсыздоого тийиш. Бул иш Кыргызстандын экономикалык жана социалдык өнүгүү милдеттери башка булактардан каржылоо туруктуу жана толук көлөмдө камсыздалмайынча улантылат. Кен байлыктарды пайдалануу, анын ичинде жаратылыш ландшафттарын жана бузулган жерлерди реабилитациялоону кошкондо айлана чөйрөнү коргоонун талаптарын бардык комплексин сактоо менен жана коомчулуктун контролунда жүргүзүлүүгө тийиш. Маанилүү болуп илимий изилдөөлөрдү колдоо жана кен байлыктарын пайдалануу чөйрөсүндө адистерди даярдоо эсептелет.

Жогорку сапаттагы нефть продуктыларын жана курулуш материалдарын атаандаштыкка жөндөмдүү өндүрүүнү өнүктүрүү алар менен ички рынокту толтурууну жана экспорттук потенциалды өнүктүрүүнү камсыз кылат. Кыргызстандын күйүүчү-майлоочу материалдардын импортунан жогорку көз карандылыгы, көмүр-суутек сырьелорунун запастарынын жоктугу күйүүчү майдын жогорку сапаттагы экологиялык стандарттарын табуу жана өндүрүүнү өстүрүүнү кубаттоо саясатын жүргүзүүнүн зарылдыгын шарттайт. Жогорку сапаттагы күйүүчү майды энергиянын альтернативдүү булактарын колдонууну жайылтуу менен айкалыштыруу аркылуу колдонууга өтүү артыкчылык болуп саналат. Ошол эле убакта, өлкөнүн керектөөлөрү үчүн энергияны алып жүрүүчүлөрдү берүүнү диверсификациялоо зарыл.

Металл эмес минералдык сырьенун олуттуу запасын айлана чөйрөнү коргоонун талаптарын сактоодо жана жергиликтүү коомчулуктун кызыкчылыктарын эске алуу менен иштеп чыгуу, сапаттуу заманбап курулуш материалдарын өндүрүү курулуш индустриясын тез арада өндүрүү үчүн шарт түзөт. Бул турак жай курулушунун, социалдык жана өнөр жай багытындагы обьекттердин, жаңы архитектуралык-курулуш системасынын, имараттардын типтеринин жана заманбап технологиялардын көлөмүн көбөйтүүгө шарт түзөт.

Иштеп чыгуучу өнөр жайдын тармактарын, оболу кураштыруучу өндүрүштү, комплекттөөчү материалдарды түзүү өндүрүшү токтоп калган ишканаларды калыбына келтирүү. Өнөр жай тармактарын өнүктүрүү, өнөр жай жумуштуулугунун өсүшүн жана өлкөнүн жарандары үчүн татыктуу жумушту камсыз кылууга, Кыргызстанда өнөр жай технологияларын жана так илимдерди өнүктүрүүгө шарт түзүүгө тийиш. Ата мекендик иштеп чыгуучу өнөр жай экспорттук потенциалды түзүү жана айрым товарлардын импорттун алмаштырууга багытталууга тийиш. Өнөр жай саясатынын негизинде чет өлкөлүк өнөр жай ишканалары локалдаштырылат, кошумча нарктын өлкөлөр аралык чынжырчасына кирүү, өндүрүштүк инфраструктурага жетүү үчүн жагымдуу шарттар түзүлөт. Региондордо өнөр жай зоналарын өнүктүрүү колдоого алынат.

### **Агроөнөр жай комплекси жана кооперация**

### **Көз караш:** Кыргызстан, өзүнүн географиялык жана климаттык артыкчылыктарын колдонуу менен регионалдык рынокто жана ЕАЭБ рыногунда айыл чарбасынын жогорку сапаттагы экологиялык жактан таза, органикалык, тоо продукцияларын негизги жабдуучу болот. Өлкөнүн агроөнөр жай комплексинде орто жана ири кайра иштетүүчү комплекстер түзүлөт, продукцияларды экспорттоо үчүн логистикалык борборлор өнүгөт. Фермердик чарбалар жергиликтүү кирешесин көбөйтүүгө шарт түзүү менен калктын өндүрүүчүлөргө кошумча наркка түздөн-түз ээ болууга мүмкүндүк берген кооперативдер, агломерациялар аркылуу өндүрүш процессине активдүү катышат.

Айыл чарба чөйрөсүндө негизги саясат - бул Кыргыз Республикасынын калкын сапаттуу азык түлүк менен камсыздоо жана тармактарды жогорку сапаттагы экологиялык жактан таза, органикалык, тоо продукцияларын дүйнөлүк жана регионалдык рынокко жеткирүүчүгө айландыруу. Мамлекеттик колдоо айыл чарба продукцияларын өндүрүү жана кайра иштетүү менен алектенген ири айылдык ишканаларга, фермердик чарбаларга жана кооперативдерге багытталат, жогорку кошумча наркты түзөт.

Айыл чарба тармагын жана агроөнөр жай комплексин өнүктүрүүдөгү негизги багыт болуп дүйнөлүк жана региондук рынокторго айыл чарба продукцияларын олуттуу көлөмдө жеткирүүчү катары тышкы рынокто өлкөнүн атаандаштыгын чектеген бөгөттөрдү жана салттуу айыл чарба өсүмдүктөрүн өстүрүү үчүн өндүрүштүк кубаттуулуктардын жетишсиздигин жоюу эсептелет. Тармакка айыл чарба продукциясын өндүрүүнүн, сактоонун жана кайра иштетүүнүн сапатын контролдоо боюнча эл аралык система киргизилет.

Айылдык өндүрүүчүлөрдүн кредиттик ресурстарды алуусун жогорулатуу, кредиттер боюнча пайыздык коюмдарды төмөндөтүү үчүн арзан кредит берүү программасы мындан ары да улантылат, айыл чарба продукттарын экспорттоого кредит берүү боюнча адистештирилген финансылык институттар түзүлөт.

Айыл чарба тармагынын жана агроөнөр жай комплексинин атаандаштыкка жөндөмдүүлүгүн көтөрүү үчүн айыл чарба продукциясынын ар кандай түрлөрүн өндүрүү колдоого алынат, мында жогорку кошумча наркы бар жана дүйнөдө сурам тез өсүп жаткан экологиялык жактан таза, органикалык продукциялардын түрлөрүнө артыкчылык берилет. Ошондой эле күнөскана комплекстери кеңири өнүгөт, өндүрүштүн жаңы жогорку технологиялуу методдору киргизилет, ошол эле учурда алар өлкөнүн айыл чарбасынын органикалык багытын камсыз кылуу үчүн экологиялык жактан таза бойдон калат. Айыл чарбасындагы экономикалык натыйжаны көтөрүү үчүн мамлекет чакан жеке чарбаларды кооперативдерге жана агломерацияларга өзгөртүүгө өбөлгө түзөт (кийин бул агломерациялар региондорду өнүктүрүүнүн таяныч орундары болот).

Айыл чарбасындагы мамлекеттик саясат азык-түлүк коопсуздугун камсыз кылууга багытталат, мунун өзү кирешелер жана азык-түлүк жардамдары аркылуу азыктар жеткиликтүү болот, ошондой эле өлкөнүн аймагында азык-түлүктүн негизги түрлөрү өндүрүлөт жана алардын запастары түзүлөт дегенди билдирет.

**Жеңил өнөр жай кластерлери**

**Көз караш:** Жеңил өнөр жайы натыйжалуу, инновациялуу болуп, чектеш тармактар кластерлерге интеграцияланган, аларга сырьену жеткирүүдөн баштап керектөөчүгө даяр продукцияны берүүгө чейинки бардык этаптар камтылган. Дүйнөлүк рынокто кыргыз текстиль продукциясынын улуттук бренди түзүлгөн. Рыноктук географияга Европанын жана Түштүк-Чыгыш Азиянын өлкөлөрү кирген. Кыргызстанда дизайнердик өнөрдүн өнүгүүсү дүйнөлүк мода жана искусство индустриясында таанылган.

Жеңил өнөр жайынын жогорку натыйжалуу жана жогорку атаандаштыктагы тармагын түзүү, бүткүл экономикага олуттуу мультипликативдүү таасирине жетишүү, жеңил өнөр жай товарларын өндүрүүдө региондордун ролунун өсүшүн кубаттоо, өндүрүштүн продукциялык структурасын жакшыртууга жана жеңил өнөр жай продукциясынын рыноктун финансылык жактан сыйымдуу жана кирешелүү сегменттерине кирүүсүнө көмөк көрсөтүү.

Кыргызстанда жергиликтүү адамдык жана чийки заттык ресурстарга, топтолгон тажрыйбага жана өндүрүштүк байланыштарга: текстиль, тигүү, тор, тери менен иштеген тармактарга багыт алган жеңил өнөр жай тармагынын келечеги чоң.

Жеңил өнөр жайында өндүрүштү уюштуруу сапаттуу жакшырат, анын натыйжалуулугу кластердик ыкмага таянуу менен жогорулайт. Акыркы продукцияны чыгаруучу тармактарды камтыган вертикалдуу интегрирленген өндүрүштүк чынжырчаны өнүктүрүүнү жана негизги материалдарды – кездемелерди, галантереялык терини, фурнитуранын жана аксессуарлардын белгилүү-түрлөрүн өндүрүү, дизайн кызматтарын жана моданы, логистиканы камсыз кылган тармактарды колдоо артыкчылыктуу болот. Жеңил өнөр жайынын тигүү жана башка ишканаларынын чыгымдарын тийиштүү инфраструктурасы жана коммуникациялары менен чектелген аймактагы технополистерде тийиштүү мекемелердин, көргөзмө залдарынын жеткиликтүү кызмат көрсөтүүлөрү, кадрларды даярдоо боюнча окутуу-практикалык мекемелери, технологияларды өнүктүрүү боюнча илимий мекемелерин концентрациялоо аркылуу азайтуу зарыл.

Саясат чараларын ишке ашыруунун эсебинен өндүрүштүн жаңы деңгээлине чыгуу, рыноктун жогорку кирешелүү сегментине багыт жасоо менен азык-түлүк тармагынын катарын олуттуу жакшыртуу камсыз кылынат. Натыйжалуу өндүрүштү түзүүнүн мыкты дүйнөлүк тажрыйбасын колдонуунун, рыноктун сыйымдуу жана кирешелүү сегментине жеткиликтүүлүктү камсыз кылган жеңил өнөр жайынын заманбап жана сапаттуу продуктуларын чыгарууну колдоо зарыл.

Жеңил өнөр жайынын атаандаштыкка жогору жөндөмдүүлүгүн камсыз кылуу үчүн башкаруу системасынын натыйжалуулугун жогорулатуу зарыл, ал суроо-талаптардын өзгөрүүсүн, жаңы материалдардын жана технологиялардын пайда болушун жана продуктулардын катарынын структурасын жакшыртууну эске алуу менен өндүрүштү тез жана максатка ылайыктуу кайра түзүүнү колдонууну камсыз кылат. Келечекте колдоо чаралары тармакта ири улуттук компаниялардын калыптанышына алып келет.

### **Туризмди туруктуу өнүктүрүү**

|  |
| --- |
| **Көз караш:** Туристтик индустрия улуттук экономиканы туруктуу өнүктүрүүгө, калктын иш менен камсыз болушуна жана кирешелеринин өсүшүнө олуттуу салым кошот, туризм менен чектеш тармактардын жана чөйрөлөрдүн өнүгүүсүн, ички жана тышкы инвестициялардын келишин шарттайт.  Өлкөдө туризмдин факторлук түрлөрүн: курорттук-рекреациялык туризм, тоо-окуялуу туризм, маданий туризмдин атаандаштык артыкчылыктарын ишке ашыруу үчүн инфраструктура түзүлөт.  Кызмат көрсөтүүлөрдүн стандарттары ички жана келип-кирүү туризм сегменттеринде суроо-талапты канааттандырышы керек. Меймандостуктун жүрүш-туруш модели мамлекеттик жана муниципалдык кызматчылардын жүрүш-туруш стереотиби катары атаандаштыкка жөндөмдүү фактор болуп саналат.  Келечектүү пландаштыруу аймактардын рекреациялык батымдуулугун жана өткөрүүчү экологиялык потенциалын эске алуу менен ишке ашырылат.  Маданий туризмдин коммуникативдик потенциалы жана ички туризмдин өсүп жаткан потенциалы жарандык бирдейликти калыптандыруунун иштиктүү инструменти болуп калат. |

Кыргызстандын туристтик индустриясы анын жаратылыштык-климаттык ресурстары, ошондой эле борбордук-азиялык субконтинентте өлкөнүн ыңгайлуу географиялык ортодо жайгашуусу менен шартталган салыштырмалуу артыкчылыктарга ээ. Аны өнүктүрүү үчүн жаңы рыноктук мүмкүнчүлүктөр өлкөнүн туристтик продуктусун “Улуу жибек жолу” туристтик номинацияга киришин жана “Бир алкак-бир жол” долбоорунда туризм өндүрүшүн интернационалдаштыруу келечегин камсыз кылат.

Туристтик индустрия рыноктук күч-аракетин курорттук-рекреациялык туризм, тоо-окуялуу туризм, маданий туризм сунуштарынын уникалдуу факторлоруна негизденген туризмдин түрлөрүн илгерилетүүгө топтойт. Керектөөчү үчүн тармакта болуп жаткан процесстерге көз салууга жана өздүк максаттарды жана милдеттерди натыйжалуу ишке ашырууга мүмкүнчүлүк берген экономикалык мазмун менен толтурулган маалымат болот. Бул максаттуу рынокторго өз ара байланыштуу жана бири-бирин толуктаган маркетингдик стратегиялардын топтому иштелип чыккан.

Тармактын түзүмүн оптималдаштыруу колдоого алынат. Анда коопсуздуктун жана кызмат көрсөтүүлөрдүн жогорку бирдиктүү сапат стандарттары бар чакан ишканалардан тартып индустриянын гиганттарына чейинки масштабы ар кандай субьекттер катышат.

Суроо-талапты гармониялаштыруунун жана туризмдин өнүктүрүүнүн шайманы туристтик кластерлерди, анын ичинде кышкы эс алуунун жаңы кластерлерин түзүү болуп саналат. Туризм тармагын өнүктүрүүнүн аймактык аспектисине артыкчылыктуу маани берүүнүн зарылчылыгы айкын боло баштады. Өнүктүрүү субьекттерин үнөмдүү кооперациялоо жана өзүн-өзү уюштуруу милдетин чечүү керек.

Туризм өлкөнүн тоолуу жана түздүктүү аймактарынын ортосунда экономикалык теңсиздикти кыскартууга салым кошот, туризмди өнүктүрүү аркылуу тоолук жамааттарды колдоону жана тоолуу райондорду өнүктүрүүнү, алардын туристтик логистикага жана бизнес-чынжырчага кошулушун камсыз кылат.

Ички туризм сегменти үй чарбалары ээ болгон кирешенин өсүшү, жеке адамдын бош убактысын мазмундуу жана пайдалуу пайдаланууга суроо-талаптын өсүшү, ошондой эле шаар калкынын санынын өсүшү, өлкөнүн урбанизациясы менен кошо өсөт. Ички туризмдин потенциалы социалдык тажрыйбанын билим берүүчү жана агартуучу программаларында, өлкөнүн тарыхый-маданий мурасын популярдаштырууда активдүү колдонулат, жарандык улуттун калыптанышына өз салымын кошот.

Туризм чөйрөсүндө төмөнкү артыкчылыктуу милдеттер аныкталган.

“Бир алкак-бир жол” долбоорунда туризм өндүрүшүн интернационалдаштыруу процесстерине кошулуу. Маданий туризм, тарыхый-маданий жана этнографиялык багыттагы маршруттардын ар кандай вариацияларын билдирет.

Тоо-окуялуу туризмди Бишкек, Чолпон-Ата, Каракол, Ош төрт кластердик-борборлордо өнүктүрүү сунушталат.

Техникалык-экономикалык негиздемени иштеп чыгуу жана туризм кластерлерин: маданий туризм сегментинде – “Сулайман-Тоо” маданий кластери, кышкы эс алуу сегментинде – “Каракол” лыжа тебүү курорттору – инвестициялык долбоорлорун ишке ашыруу үчүн бюджеттик жана бюджеттик эмес ресурстарды бириктирүүгө киришүү.

Келечектүү пландаштыруу, жаратылыш ландшафттарына экологиялык жүктөмдү башкаруу жана маданий нес болууну алдын-алуу максаттары үчүн “экологиялык өткөрүү потенциалын”, “туристтик социалдык өткөрүү потенциалын”, “жергиликтүү социалдык өткөрүү потенциалын” баалоо боюнча усулдук сунуштарды иштеп чыгуу жана ишке киргизүү.

Туристтердин, туристтик объекттердин коопсуздугун жана коргоону камсыз кылууга, травматизмди алдын-алууга багытталган, анын ичинде Контролдоо-куткаруу кызматын кайра түзүүнү кошо алганда натыйжалуу системаны түзүү, тобокелдиктерди милдеттүү камсыздандыруу жана туристтердин жана альпинисттердин жеткиликтүүлүгүн чектеген аймактарды зоналаштыруу боюнча иштерди өткөрүү.

Ата мекендик, региондук жана эл аралык рыноктордо суроо-талаптын жана сунуштун конъюнктурасы боюнча статистикалык анык маалыматтардын негизинде маалыматтык базаны түзүү үчүн (Дүйнөлүк туристтик уюмдун (ДТУ) сунуштарына негизденген туристтерди эсепке алуунун бирдиктүү стандарттары) статистикалык иштердин планын иштеп чыгууга жана ишке киргизүүгө, ошондой эле аймактардын рекреациялык батымдуулугун жана өткөрүүчү экологиялык потенциалын эске алуу менен мамлекеттик тапшырманы түзүү зарыл.

Туризм рыногу боюнча маалыматты топтоо, жалпылоо жана системалаштыруу функцияларын аткарган координациялоочу борборду түзүү талаптуу зарылчылык болуп калууда.

Туризм чөйрөсүндө экономикалык ишмердикке субъекттерге кооперацияга дем берүү жана өлкөнүн чатырча брендин эл аралык рынокко илгерилетүүгө көмөк көрсөтүү.

# 

# 3. Мамлекеттик башкаруу

## 3.1 Стратегиялык максат – ар бир жаран үчүн натыйжалуу жана адилет мамлекет

|  |
| --- |
| **Көз караш:** Өлкөдө эркин жана көз карандысыз демократиялык мамлекеттин болушун камсыз кылууга жөндөмдүү мамлекеттик башкаруунун күчтүү жана туруктуу системасы, анда адам, анын өмүрү, саламаттыгы, укугу жана эркиндиги жогорку баалуулук болуп саналат.  Мамлекеттик башкаруу институттарынын жана коомдун макулдашылган иши укуктун үстөмдүгүн, жарандардын конституциялык укуктарынын жана эркиндиктеринин ишке ашырылышын, социалдык калыстыкты, экономикалык бакубаттыкты жана элдин руханий өнүгүүсүн камсыз кылат.  Мамлекеттик башкарууда өкмөттүк программалардын алкагында ишке ашырылган заманбап маалыматтык-коммуникациялык технологиялар колдонулат жана жогорку кесипкөй компетенцияны жана моралдык-адеп-ахлактык сапатты айкалыштырган кадрлар иштейт. Тараптардын кызыкчылыктарын тең караган, мүчүлүштүктөр жок, ченемдик укуктук актылардын коллизиясы жок мыйзамдар колдонулат, эрежелер жөнөкөй жана түшүнүктүү. |

Кыргызстан мамлекетти өнүктүрүүдө демократиялык принциптерди ырааттуу бекемдейт. Улуттук чечимдерди кабыл алуу процессине калктын кеңири катмарын тартуу менен өлкөнүн калкынын эрки максималдуу эске алынат. 2040-жылга карата Кыргызстан парламенттик демократияга өтөт.

Санарип доорунда ачык кызмат көрсөтүү моделине өтүү мамлекеттик башкарууну өнүктүрүүнүн принциби болот, мында анын негизги ролу бардык катышуучулар үчүн оюндун айкын эрежелерин иштеп чыгууда жана теңдикти, коопсуздукту камсыз кылууда, зарыл инфраструктураны колдоо жана кызмат көрсөтүүлөрдү тикелей көрсөтүү кызматтарын коомдук жана жеке уюмдарга акырындык менен берүү болуп саналат.

Мамлекеттик башкаруунун ийгилигинин маанилүү критерийи жарандардын ишеними болуп саналат, ал төмөнкүлөр менен камсыз кылынат:

– жарандардын шайлоо укуктарын кыйла толук камсыз кылган жана дүйнөлүк жана улуттук тажрыйбаны эске алуу менен иштеп чыгылган натыйжалуу жана ачык мыйзамдарга негизденген мамлекеттик органдарын жана жергиликтүү өз алдынча башкаруу органдарын таза жана ачык шайлоолор;

– мамлекеттик жана коомдук иштерди башкарууда жарандардын катышуусунун кеңири мүмкүнчүлүктөрү, жарандардын ачык маалымат алууга укуктары, мамлекеттик органдардын алдындагы коомдук кеңештерди кеңири колдонуу аркылуу бардык деңгээлдердеги мамлекеттик бийлик органдарынын ишине натыйжалуу контролдукту ишке ашыруу, мамлекеттин жана жарандык коомдун өз ара аракеттенүүсүнүн башка түрлөрү. Жарандардын мамлекеттик башкарууда катышуусу, ошондой эле мамлекеттик жана коомдук турмушта ар кандай маселелер боюнча жалпы улуттук жана жергиликтүү референдумдарды кеңири колдонуусун болжолдойт;

– жарандардын муктаждыктарына жана керектөөлөрүнө мамлекеттин жооп кайтаруусу, ал жарандардын даттанууларын жана арыздарын кабыл алуунун тездетилген жана натыйжалуу системасы жана аларды кароо, ошондой эле жарандардын петицияларына жооп кайтаруунун так механизминин болушу менен камсыз кылынат;

– мамлекеттин ийгилиги мамлекеттик органдардын жана жергиликтүү өз алдынча башкаруу органдарынын системасынын болушу менен камсыз кылынат, алардын функциялары жана ыйгарым укуктары алардын ортосунда натыйжалуу ооздуктоо жана тең салмактуулук системанын болушу менен так жана кош маанисиз бөлүштүрүлгөн жана бул функциялар жана ыйгарым укуктар ачык жана деталдуу жазылган жол-жоболорго ылайык жогорку квалификациялуу жана мамлекеттик жана муниципалдык кызматчылардын жана саясатчылардын патриоттук корпусу тарабынан ишке ашырылат.

## 3.2 Мамлекеттик бийликтин тең салмактуу системасы

|  |
| --- |
| **Көз караш:** 2040-жылга карата мыйзамдык, аткаруу жана соттук бийликке реалдуу бөлүнүү принцибине негизденген мамлекеттик бийлик системасы түзүлөт. Бийликтин басымына, ага толук ээлик кылууга жол бербеген ооздуктоонун жана тең салмактуулуктун аракеттүү системасы түзүлгөн. |

**Президент**

Мамлекет башчысы катары Президенттик институт элдин жана мамлекеттик бийликтин биримдигин билдирип, стратегиялык башкаруу институттары, улуттук биримдикти, туруктуулукту, улуттук коопсуздукту жана өлкөнүн өнүгүүсүн камсыз кылган институттар менен камсыз кылынат. Президентке анын негизги функциялары бекитилип берилген, тактап айтканда конституциялык түзүлүштүн негиздерин сактоо жана саясий туруктуулукту камсыз кылуу, жарандардын укуктарынын жана эркиндиктеринин сакталышын кепилдиги, мамлекет башчысынын өкүлчүлүктүү функциялары берилген.

Президенттик институт ушул стратегияны ишке ашыруу процессин уюштурууда бийликтин башка бутактары, жарандык сектор менен бирдикте негизги болуп калат.

**Мыйзам чыгаруу бийлиги**

Жогорку Кеңеш жаңы шарттарда коомдун таламдарын реалдуу чагылдырат жана билдирет. Бул мыйзамдуулукка жана калыстыкка негизденген реалдуу демократияны камсыз кылуунун кепили болот. Мыйзам чыгаруу ишинде, бюджетти бекитүүдө, Өкмөттү түзүүдө жана анын ишине контролдук кылууда Жогорку Кеңештин кеңири укуктары биздин коомдогу стабилдүүлүктүн өсүшүнө багытталышы керек. Бул үчүн парламенттин популисттик мүнөздөгү чечимдерди кабыл алуу мүмкүнчүлүгүн максималдуу болтурбоо, алар бийликтин аткаруу органдарынын аракеттеринин натыйжалуулугун төмөндөтүп, сот адилеттигин ишке ашырууга тоскоолдук кылат. Мында парламент коомдун жана экономиканын өсүшүнүн натыйжалары үчүн адекваттуу жооп тартышы керек.

КР Жогорку Кеңешин күчтүү саясий партиялардын негизинде түзүү. 2040-жылга карата парламент саясий орундарга адамдарды ачык түзүп жана көрсөткөн, өз иши жөнүндө, ошондой эле акча каражаттарынын келип чыгуу булактары боюнча отчет берген, так программалары бар саясий партиялардан түзүлүшү керек. Парламентке өткөн саясий партиялар өзүнүн партиялык программаларын ишке ашыруу жана парламенттик шайлоого катышуу үчүн республикалык бюджеттен колдоо алышат. Мыйзам чыгаруу иши Өкмөт менен биргелешкен иш болуп калат. Парламенттеги функциялар депутаттар шайланган саясий партиялар менен байланыштуу болушу керек. Өкмөт депутаттардын ичинен түзүлүшү мүмкүн. Саясий чөйрө кагазда гана бар, бир күндүк партияларды этап-этабы менен кыскартуу менен сапат тарабына өзгөрүшү керек.

Бул үчүн парламентаризм институтун реформалоо зарыл, мында төмөнкү негизги параметрлерди эске алуу керек:

– парламенттин депутаттары үчүн катуу ценз белгилөө;

– парламенттин депутаттарынын негизсиз иммунитеттерин алып салуу;

– бийликти бөлүштүрүү принцибин тактоо жана бузулушуна жол бербөө.

**Аткаруу бийлиги**

Парламенттик көпчүлүк тарабынан түзүлгөн аткаруу бийлиги өлкөнүн социалдык-экономикалык өнүгүүсүн камсыз кылышы керек. Өкмөт бийликтин башка бутактары тарабынан анын оперативдүү ишине кийлигишүүсүнөн бошотулат. Өкмөт жана парламенттик көпчүлүк өзүнүн ишинин натыйжалары үчүн жоопкерчилик тартышы керек. Мында Өкмөт, министрликтер жана ведомстволор тар партиялык кызыкчылыктарды көздөп кабыл алынган чечимдерден корголушу керек.

Башкаруунун технократтык моделине, т.а өз ишинде терең аңдап-түшүнүүнү жана конституциялык принциптердин алкагында коомдун кызыкчылыктарын жетекчиликке алган кесипкөйлөрдөн турган, партиялык жана идеологиялык эмес принциптерде түзүлгөн аткаруу бийлигинин башкаруу органдарынын системасына өтүүнү камсыз кылуу зарыл.

Өкмөткө экономиканын тарифтик эмес методдорунан тарифтик методдорго өтүүсү зарыл.

Мамлекет аткаруучу функциялардын жана кызмат көрсөтүүлөрдүн бөлүгүн аутсорсингге берүүсү зарыл. Биринчи кезекте кызмат көрсөтүүлөр, чарбалык жана агенттик кызмат көрсөтүүлөр. Мамлекет санариптик мамлекеттик кызмат көрсөтүүлөрдү оптималдаштыруу үчүн ченемдик, жөнгө салуучулук жана институционалдык алкактарды белгилейт.

Мамлекеттик жана муниципалдык кызматтар он-лайн жеткиликтүүлүк мүмкүнчүлүгү менен санарип форматта көрсөтүлөт.

Таандык эмес функцияларды жана милдеттерди кыскартуунун эсебинен мамлекет базалык кызматтарды аткарууда эффективдүүлүктү жогорулатуу мүмкүндүгүнө – бүтүндүктү жана коопсуздукту камсыз кылуу, жалпы эрежелерди (мыйзамдарды) түзүү жана аткарылышын контролдоо, жарандардын укуктарын жана эркиндиктерин камсыздоо мүмкүндүктөрүн алат.

Мамлекеттик бийликтин бардык институттарын мындан ары өркүндөтүү маселелери жана алардын өз ара аракети мамлекеттин жана коомдун көңүл чордонунда болууга тийиш.

## 3.3 Адилеттүү сот системасы

|  |
| --- |
| **Көз караш:** Сот системасы мамлекеттеги адилеттүүлүктүн жүзү болууга тийиш. 2040-жылга Кыргызстанда көз карандысыз сот адилеттигинин системасы түзүлөт, адамды жана анын мыйзамдуу укуктарын коргоону гана камсыз кылат, региондо бизнести өнүктүрүү үчүн мыкты шарттарды түзүү менен менчиктин кол тийбестигин кепилдейт, Соттук коргоо жеткиликтүү, ал эми система ачык-айкын болот. |

Мыйзамдарды так жана бир түрдүү колдонууну жана аткарылышын камсыз кылуучу адилеттүү сот системасы жана прокуратура органдары мамлекетте укуктун жана мыйзамдын үстөмдүгүнүн кепилдиги болот. Элдин сотторго жана прокуратура органдарына болгон ишеними алардын ишинин ачык-айкындыгы жана алардын чечимдеринин түшүнүктүүлүгү менен аныкталат.

Сот адамдын жана жарандын укугун камсыз кылат, инсандын мамлекеттик органдардын, биринчи кезекте укук коргоо органдарынын мүмкүн болгон зомбулугунан коргойт. Бул үчүн “Инсандын эркиндиги (кол тийбестиги) жөнүндө” Habeascorpusact сыяктуу конституциялык мыйзамды кабыл алуу керек.

Сот адилеттигине тоскоолдуксуз жетүүнү камсыз кылуу максатында жарандар үчүн сот системасында ашыкча звенолорду – район аралык сотторду алардын функцияларын райондук сотторго өткөрүп берүү аркылуу кыскартуу менен жоюлат.

Мындан тышкары биринчи инстанциядагы соттун эрежелери боюнча сот иштеринин апелляциялык инстанция тарабынан каралуу мүмкүндүгү алып салынат. Мында экинчи жана үчүнчү инстанциядагы соттордо жаңы далилдерди изилдөө мүмкүндүгү алынат, себеби, алар биринчи инстанциядагы сот кабыл алган чечимдерге иште болгон материалдар боюнча баа берүүгө тийиш. Аталган далилдер ишти биринчи инстанцияда кароодо же жаңы ачылган жагдайлар боюнча берилет.

Күчтүү жана адилеттүү сот бийлиги –жарандардын мыйзамдын үстөмдүгүнө ишениминин, экономиканын туруктуулугунун жана инвесторлордун ишениминин кепилдиги. Сот системасын реформалоо анын калк менен өз ара аракеттенүүсүн максималдуу жөнөкөйлөтүү жолу менен улантылат.

Ар бир жаран кылмыштуулуктун абалы жана ага каршы күрөшүү боюнча мамлекет тарабынан кабыл алынган чараларга тиешелүү онлайн маалыматка түздөн-түз ээ болот, анткени КР прокуратура органдары мамлекеттик бийликтин жана жергиликтүү өз алдынча башкаруунун бардык органдарынын тийиштүү, электрондук базаларын киргизүү аркылуу бирдиктүү интеграцияланган тармакты түзгөн жана жарандардын маалыматтарды тоскоолдуксуз алууларын камсыз кылуучу укуктук статистика чөйрөсүндө ыйгарым укуктуу орган болот. Укуктук статистиканын объективдүү маалыматтары ошондой эле бардык укук коргоо органдарынын ишинин режимин жасалган укук бузуулардын кесепеттери менен күрөшүүгө эмес, алардын алдын алууга кайра багыттоонун негизи болот.

Сот системасынын институционалдык негиздери Жогорку соттун Пленуму тарабынан толук жана так түзүлгөн бирдиктүү сот практикасы менен бекемделет. Ошол эле убакта, соттордун жоопкерчилик маселесин кароонун эффективдүү жана ачык-айкын механизми так аныкталат.

Сот системасынын жүктөмдөн бошонуусуна медиация институтун өнүктүрүү алып келет. Соттор кылмыш иштерин, үй-бүлөлүк жана эмгектик талаш-тартыштар менен байланышкан иштерди гана карайт, ал эми чарбалык жана экономикалык мүнөздөгү калган талаш-тартыштар кеңешүүчү органдарга (арбитраждарга) өткөрүлүп берилет. Ошондой эле иштери жалпы юрисдикциядагы соттор тарабынан каралуучу тийиштүү корутундулар боюнча бейтарап соттор өнүгөт.

Жазалоо практикасынын деңгээлин төмондөтүү жана мыйзамдарды гумандаштыруу улантылат. Кылмыштык жазалоо зарыл болгон көптөгөн финансылык жана экономикалык кылмыштар айып төлөө менен административдик разрядга өткөрүлөт.

## 3.4 Коопсуз өлкө

|  |
| --- |
| **Көз караш:** 2040-жылы Кыргызстан – коомдун дээрлик корголгон абалын жана анын туруктуу социалдык-экономикалык өнүгүүсүн камсыз кылуучу, саясий, экономикалык, социалдык, аскердик, техногендик, маалыматтык, экологиялык жана башка мүнөздөгү тышкы жана ички жагымсыз аракеттерге туруктуу, адам, коом жана мамлекет үчүн келип чыккан тобокелдиктердин жана коркунучтардын эрте алын алуу принциптерине негизделген адамдын жашоосу үчүн коопсуз чөйрөгө ээ өлкө. |

Жарандардын коопсуздугу мамлекетибиздин калыптануусунун, сакталышынын жана өнүгүшүнүн базалык жана маанилүү элементи болуп саналат. Жарандардын укук коргоо түзүмүнө ишеними алар үчүн ийгиликтин негизги критерийи болот. Укук коргоо органдарынын ишиндеги мамлекеттик артыкчылык укук бузуулардын алдын алуу жана превенциясы, укук тартип күчтөрүн саясаттан арылтуу жана демилитаризациялоо болот. Коопсуздукту камсыз кылуу каражаттарын терең техникалык модернизациялоо жазанын шексиз болуу принцибин ишке ашырууга мүмкүндүк берет.

Кыргыз Республикасынын Куралдуу Күчтөрүн башкаруу, уюштуруу жана аскердик-техникалык жабдуу тышкы агрессиянын тобокелдиктерин азайтат. Мындай максатты ишке ашыруу дүйнөлүк аскердик илимге негизделген жана аскердик уюмдарды куруу маселелерин чечүүгө бирдиктүү системалуу методдорду жана комплекстүү ыкмаларды иштеп чыгуу менен жетет.

Мамлекеттик чек аралардын бекемдиги биринчи кезекте чек ара коопсуздугун уюштурууну түп тамырынан бери кайра куруу менен камсыздалат. Эң алгач бир эле убакта иштин ыкчам жана маалыматтык-талдоо методдорун киргизүү менен чек араны артыкчылыктуу укук коргоочулук методдорго өтүү керек. Негизги аспект “жашыл чек араны” гана коргоого эмес, өткөрүү пункттарында да чек арадан өтүү процессинде санарип жана башка технологияларды киргизүү болуп саналат. Мамлекет ошондой эле өлкөнүн коопсуздугун камсыз кылуунун негизги фактору катары чек арага жакын аймактарды социалдык-экономикалык өнүктүрүүгө өз күчтөрүн жумшайт.

Маалыматтык коопсуздук чөйрөсүндө мамлекет экстремизмдин, терроризмдин, бардык түрлөрүн алдын алуу сыяктуу маанилүү багыттарга сөз эркиндигин чектөөлөргө туш болбостон көңүл бурат. Ошондой эле, зарыл чөйрөлөрдө атаандашууга жөндөмдүү ата мекендик медиа контентти түзүү маанилүү болуп саналат. Мамлекеттин күч-аракеттери улуттук кызыкчылыктарга дал келген контентти өнүктүрүүгө багытталат.

## 3.5 Прагматикалуу тышкы саясат

**Көз караш:** Кыргыз Республикасынын тышкы саясаты көп вектордуулук, тең салмактуулук, прагматизм, тең укуктуулук жана өз ара пайда принциптерине негизделет.

## Тышкы саясат улуттук кызыкчылыктарды коргойт жана илгерилетет, Кыргыз Республикасынын жагымдуу аброюн эл аралык аренада бекемдейт, Кыргыз Республикасынын туруктуу өнүгүүсү үчүн тышкы саясий жана тышкы экономикалык жагымдуу шарттарды түзөт, улуттук жана регионалдык коопсуздукту камсыз кылууга көмөк көрсөтөт.

Көз карандысыз Кыргыз Республикасы өзүн геосаясат жана ири геосаясат актерлорунун кызыкчылыктарынын обьектиси катары таануу күн тартибинен узак мөөнөттө өзүнүн улуттук кызыкчылыктарына ээ тынчтыкты сүйгөн эгемендүү мамлекет катары так позициясын иштеп чыгуу зарылдыгын албайт. Эл аралык укуктун үстөмдүгү түрдүү бирикмелердин алкагында өзүнүн милдеттерин сөзсүз аткаруусу менен чогуу өлкөгө коопсуздук коркунучтарысыз өзүнүн мамлекеттүүлүгүн максималдуу эффективдүү сактоого мүмкүндүк берет.

Евразиялык Экономикалык Бирдиктин мейкиндигинде узак мөөнөттүү тенденцияларды эске алуу менен Кыргызстан узак мөөнөттүү келечекте орто жана жогорку квалификациядагы жумушчу күчтүн нетто-экспортер позициясын кармай алат. Бул үчүн көрсөтүлгөн мөөнөттө өлкөнүн жарандарынын маанилүү бөлүгү чет жактарда иштегенин түшүнүү менен улутту курууга диаспоралык ыкмага өтөт жана бир катар өлкөлөрдө дүйнөлүк эмгек рыногуна сапаттуу жумушчу күчтү берүүчү катары туруктуу позицияны ээлейт.

Негизги дүйнөлүк керектөө борборлорунун ичинде өндүрүштү роботтоштурууга, биотехнология жана локалдаштырууга тренддерди эске алуу менен мобилдүүлүктү дароо жогорулатуу сөзсүз Кыргызстандын элинин көпчүлүк бөлүгүнүн жумушчу күчтү импортточу өлкөлөргө эмгек миграциясын эске алуу менен шаар калкынын 80-90% кем эмес деңгээлде олуттуу урбанизацияланышына алып келет.

Борбордук-Азия регионунун алкагында прагматикалуу өз ара пайдалуу жана ынак коңшулук мамилелерди колдоо стратегиялык максаттарга жана узак мөөнөттүү өлчөөлөрдөгү милдеттерге түз таасир этет.

Маанилүү негиз түзүүчү болуп башка региондор, ири өлкөлөр жана интеграциялык бирикмелер менен өз ара аракеттенүү эсептелет, бул ырааттуу түрдө дүйнөдө түрдүү деңгээлдерде өзүнүн таасирин жогорулатат. Бизде Жакынкы Чыгыш өлкөлөрүн, Алдыңкы жана Түштүк Азиянын Индия, Түркия, Иран, Пакистан, Сауд Аравиясы сыяктуу өлкөлөрдү бөлүп көрсөтүүгө болот.

Демек, Кыргыз Республикасынын прагматикалуу тышкы саясаты конкреттүү жана узак мөөнөттүү эки тараптуу жана көп тараптуу эл аралык келишимдердин корутундуларында жана практикада жүзөгө ашырууда чагылдырылат жана реалдуу эгемендүүлүктү, динамикалуу экономикалык өнүгүүнү жана өлкөнүн жарандарынын жашоо сапатын сактоо боюнча улуттук кызыкчылыктарга багытталган.

Орто мөөнөттүү мезгилде Кыргызстан ЕАЭБ өнөктөштөрү менен бирдиктүү экономикалык кайтарымдын артыкчылыктарына жетишет. Алдыдагы мөөнөттө азырынча толук көлөмдө ишке ашырыла элек бир катар чараларды ишке ашыруу зарыл. ЕАЭБ алкагында ЕАЭБ түзүү тууралуу келишимде белгиленген максаттарга жетүү керек, тактап айтканда бирдиктүү финансылык жөнгө салуучуну түзүү, нефтинин, нефть продуктыларын, газ, электр энергиясынын жалпы рыногун түзүү, ошондой эле бирликтин катышуучуларынын ортосундагы соодадагы алып коюулар жана чектөөлөрдүн болушу боюнча маселелерди чечүү зарыл.

Кыргыз Республикасы аталган мезгилде Евразия Экономикалык Бирлигине Борбордук Азия региону боюнча өзүнүн коңшуларын - Тажикстан Республикасын жана Өзбекстан Республикасын тез арада интеграциялоого максималдуу түрдө көмөк көрсөтүүгө тийиш.

Орто мөөнөттүү мезгилде Кыргызстан КЭР менен экономикалык кызматташууну тереңдетүүгө, эки тараптуу негизде жана “Бир алкак-Бир жол” долбоорунун алкагында Кыргызстанга кытайлык инвестицияларына көмөк көрсөтүү боюнча чараларды көрүүгө ниеттенет.

Орто мөөнөттүү мезгилде Кыргызстан ошондой эле эл аралык финансылык уюмдар жана өлкөнү туруктуу өнүктүрүү жана модернизациялоо үчүн жалпы жана атайын компетенциядагы башка эл аралык уюмдар менен инвестицияларды жана технологияларды, жеңилдетилген кредиттик, техникалык жана гранттык жардамдарды тартуу максатында өз ара аракеттенүүнү бекемдейт. Өлкөнү өнүктүрүү стратегиясын жана өнүгүүгө эл аралык жардам берүү программаларын макулдашуу максатында жакынкы жылдарда ЭФУ жана донор өлкөлөр тарабынан колдоонун биргелешкен стратегиясын иштеп чыгуу зарыл. Кыргызстан Бириккен Улуттар Уюмунун мекемелеринин системасы тарабынан (ЮНДАФ) 2018-2022-жылдардагы мезгилге өнүктүрүү жаатында Кыргызстанга жардам берүүнүн алкактуу негиздери менен белгиленген максаттарды жүзөгө ашырууга жетишет.

Жакынкы жылдарда Кыргызстан дүйнөлүк эмгек рыногуна сапаттуу жумуш күчү менен туруктуу жабдуучу болуп калат, бул Кыргыз Республикасынын жакынкы жана алыскы чет өлкөлөрдө дипломатиялык өкүлчүлүктөрүнүн жана консулдук мекемелеринин географиясын кеңейтүүнү, ошондой эле Кыргыз Республикасынын дипломатиялык жана жарандарынын укуктарын жана мыйзамдуу кызыкчылыктарын коргоо боюнча дипломатиялык жана башка өкүлчүлүктөрүнүн ишин жакшыртууну, алардын укуктук абалын жакынкы жана алыскы чет өлкөлөрдө жакшыртууну жана кыргызстан диаспорасынын чет өлкөлөрдө өлкөнү туруктуу өнүктүрүүгө активдүү катышуусу максатында консолидациялоону талап кылат.

КР жарандыгы, башка өлкөлөрдүн паспорту менен катар бипатриддерге активдүү жана пассивдүү шайлоо укугун ишке ашырууга реалдуу кадамдарды жасоо керек. Бул бир эле убакта чет өлкөдө турган жана иштеп, мекени менен байланышын жоготпогон кесипкөй адамдарды тарыхый мекенинде активдүү ишке тартуу мүмкүндүгү менен диаспоралык негизде улуттун түзүлүшүнө кубаттуу импульс берет.

Орто мөөнөттүү мезгилде 2018-2023-жылдарда Кыргызстан өзүнүн тышкы саясий кызыкчылыктарын бекемдөө үчүн жаңы тынчтык тартибин түзүүгө активдүү катышат, ошондой эле БУУ, ЕАЭБ, ШКУ, ЖККУ, КМШ, ОБСЕ, ОИС,ОЭС жана башка эл аралык уюмдардын жана бирикмелердин алкагында өз ара аракеттенүүнү кеңейтүү жана тереңдетүү аркылуу социалдык-экономикалык милдеттерди чечүүгө көмөк көрсөтөт. Кыргызстан глобалдуу жана регионалдык коопсуздукту камсыз кылууга, анын ичинде БУУ, ЖККУ, ШКУ, ОБСЕ жана башка көп тараптуу форматтардын алкагында мындан ары кызматташууну бекемдөө аркылуу көмөк көрсөтөт. Кыргызстан Кыргыз Республикасынын эл аралык терроризмге, экстремизмге, баңги затын мыйзамсыз жүгүртүүгө, уюшкан кылмыштуулукка жана адамдарды сатууга каршы күрөшүү боюнча потенциалын күчөтүү боюнча бардык зарыл чараларды көрөт.

Кыргызстан эл аралык уюмдардын катышуусундагы эл аралык сүйлөшүүлөр үчүн өзүнө аянтча статусун бекемдөөсү зарыл. Бул олуттуу экономикалык натыйжа берет, ошондой эле өлкөдө жашоо-турмуштун сапатын жогорулатууну, туризмдин өнүгүшүн жана мамлекеттик башкаруунун натыйжалуулугун шарттайт.

## 3.6 “Таза-Коом” – мамлекеттик башкаруу системасынын жана коомдун турмушундагы санариптик трансформация

|  |
| --- |
| **Көз караш:** Кыргызстан – кеңири өздүк санариптик контенти жана санариптик технологиялары жана кызмат көрсөтүүлөрдү пайдалануучулар катары жарандардын активдүү катышуусу, коррупциясыз натыйжалуу, ачык жана отчеттуу мамлекеттик башкаруусу менен инновацияларга жана билимдерге таянуу менен түзүлгөн өнүккөн маалыматтык коомдун акылдуу мамлекети.  Экономиканы санариптештирүү жана инновациялык жана алдыңкы технологияларды ар тараптуу колдонуу өлкөнүн атаандаштыкка жөндөмдүүлүгүнүн өсүшүн, калктын бакубаттыгын жана коопсуздугун шарттайт. |

“Таза Коом” - жарандын, атаандашууга жөндөмдүү бизнестин, туруктуу мамлекеттин жана ишенимдүү эл аралык мамилелердин деңгээлинде ачык, айкын жана жогорку технологиялуу коомду куруу боюнча санариптик трансформациялоонун улуттук программасы.

Биринчи кезекте бул заманбап санариптик технологияларга эркин жетүүнүн жана пайдалануунун негизинде коом менен шайкеш өз ара аракеттенген мамлекеттик башкаруунун натыйжалуу жана ачык системасы. Мамлекеттин турмушунун бардык чөйрөлөрү заманбап технологиялар менен жабдылат, бул өлкөдө экономикалык бакубаттыкка, социалдык бакубаттыкка, тынчтыкка жана тартипке жетишүү максаттарын аткарууну камсыз кылат. Программа мамлекеттик башкаруу системасына жана экономикага гана оң таасир тийгизбестен, ошондой эле билим берүү жана саламаттыкты сактоо, социалдык кызматтарды көрсөтүү, сот жана укук коргоо системаларынын натыйжалуулугун камсыз кылуу системаларына да таасирин тийгизет. “Таза-Коом” административдик процесстерди жана жол-жоболорду автоматташтыруу жана санариптик мамлекеттик кызматтарды көрсөтүү аркылуу адамдык фактордун таасирин минималдаштыруу жолу менен мамлекеттик сектордо коррупцияны түп-тамырынан жоюунун натыйжалуу шайманы болуп саналат.

Жогорку технологиялуулук жана адамдык капитал экономиканын бул тармактарында жогорку кошумча наркты жана өлкөдөн тышкары суроо-талап кылынган жаңы продукцияны жана кызмат көрсөтүүлөрдү түзүүгө жардам берет. Алар ошондой эле Евразиялык экономикалык бирликте мүчөлүктүн жана “Бир алкак – Бир жол” долбоорун ишке ашыруудан Кыргызстан үчүн кайра жаралган Жибек жолунда эл аралык соода, транзиттик жана маданий-ден соолукту чыңдоочу борбор катары мүмкүнчүлүктөрүн толук пайдаланууга мүмкүнчүлүк алат.

Өлкөдө дүйнөлүк класстагы санарип инфраструктура түзүлөт, ал Чыгыш менен Батыштын ортосунда көпүрө болууга, глобалдуу маалыматтык агымдарга интеграцияланууга мүмкүндүк берет. Санариптик инфраструктураны өнүктүрүү салттуу тармактарды инновациялык өнүктүрүү жана жаңыларын түзүү үчүн база болуп калат.

“Таза-Коом” санариптик экономиканын улуттук программасы жаңы мүмкүнчүлүктү берген келечекке жол ачат. Санариптик трансформация кандай гана болбосун мамлекеттик программалар үчүн жогорку артыкчылыкка ээ болот, ал орто мөөнөттүү келечекте ыкчам жетиштүүлүк принцибинин негизинде санарип инфраструктурасында субконтиненттин масштабында (Борбордук жана Түштүк Азияда) лидер болууга багытталат.

Ушул Стратегияга ылайык иштелип чыгуучу бардык концептуалдык жана стратегиялык документтерге санариптик трансформациянын компонентин милдеттүү түрдө кошуу зарыл.

Кыргызстанга ЕАЭБдин өлкөлөрүнүн аймагында жайгашкан эл аралык компаниялардын өндүрүштөрүн тартуу узак мөөнөттүү максат болуп эсептелет, алардын ишинин натыйжалуулугу бажылык жана техникалык жөнгө салуунун практикасына жараша болот (фармацевтика, керектөө товарларын өндүрүү, өндүрүштүк жыйноо). Бул үчүн транзиттик активдерди топтоого, ыкчам өнүгүүнүн программасын кабыл алууга жана ишке ашырууга, В2В2С санарип платформасын тездетип киргизүүгө (улуттук кылып түзүүгө же глобалдуу лидерлердин бирин жайгаштырууга); смарт-контракттарды ишке ашырууга; ЕАЭБ өлкөлөрүнүн интеграциясы жогору экендигин эске алуу менен сотко чейинки жана соттук жөнгө салуулардын жол-жобосун жеңил жана ачык-айкын кылууга көңүл буруу керек.

**3.7 Жарандык коомду жана жергиликтүү өз алдынча башкарууну өнүктүрүү**

**Жарандык коомду өнүктүрүү**

**Көз караш:** Мамлекет Кыргыз Республикасынын Конституциясында белгиленген жогорку баалуулуктарды: адамдын укуктарын жана эркиндиктерин, социалдык адилеттикти сактоо жана улуттук кызыкчылыктарды биргелешип илгерилетүү максатында жарандар жана алардын бирикмелери менен бирдикте системалуу түрдө иш жүргүзөт.

Жаранга өзүнүн өнүгүүсү, ошондой эле коомду жана өлкөнү өнүктүрүүгө таасир тийгизүүсү үчүн бардык укуктар жана мүмкүндүктөр берилет.

Жарандык коом натыйжалуу жана иштиктүү жергиликтүү өз алдынча башкарууну түзүү үчүн негиз болуп калат. 2040-жылга Кыргыз Республикасында жарандар өзүнүн, үй-бүлөсүнүн жана жергиликтүү коомчулуктун алдындагы милдеттенмелерин жоопкерчиликтүү аткара баштайт. Жарандар жергиликтүү өз алдынча башкаруунун кесипкөй, ачык-айкын, жооптуу органдарын түзүүгө жөндөмдүү болот.

Кыргызстанда күчтүү, көз карандысыз жарандык коомдун бар болушу айныгыс факт жана артыкчылык болуп эсептелет. Жарандык сектордун улуттук экономикага, социалдык проблемаларды чечүүгө, жарандардын укуктук аң-сезимин бекемдөөгө тикелей жана кыйыр кошкон салымы шексиз. Мамлекет адамдын тигил же бул турмуштук чөйрөсүндө өнөктөшүүнүн жана биргелешип бир багытта болуунун негизинде өнүгүүнүн максаттарына жетүү үчүн жарандык коомдун потенциалын максималдуу колдонот.

**Жарандык коомду өнүктүрүү боюнча мамлекеттик саясат:**

– жарандардын укуктарын жана эркиндиктерин коргоону камсыз кылат, элдин жашоо шартын жакшыртуу жана өлкөнү туруктуу өнүктүрүү үчүн мамлекеттин, бизнестин жана жарандык коомдун биргелешкен иш-аракеттерине шарттарды түзөт;

– улуттук жана жергиликтүү деңгээлдерде чечимдерди кабыл алуу процессине жарандык коомдун кеңири катышуусу үчүн шарттарды түзөт;

– ачык-айкын, атаандаштык каржылоонун механизмдери аркылуу коомго талап кылынган кызматтарды көрсөтүүгө, коомдук-пайдалуу идеяларды жана долбоорлорду илгерилетүүгө багытталган жарандардын демилгелерин колдойт.

Орто мөөнөттүү мезгилге артыкчылыктуу милдеттер.

Мамлекеттик институттар жана бизнес менен диалогду жана кызматташууну куруунун принциптерин аныктоо.

Чечимдерди кабыл алуу процессине жарандык коомдун катышуусунун мыйзамдык негиздерин жана уюштуруу механизмдерин өркүндөтүү, анын ичинде “Ачык өкмөт” өнөктөшүк демилгесине Кыргыз Республикасынын мүчөлүгүнүн алкагында маалыматтык технологияларды колдонуу менен өркүндөтүү.

Жарандык катышууга дем берүү, жарандардын кайрымдуулук жана демөөрчүлүк ишин кубаттоо, жарандардын жана бизнестин социалдык жоопкерчилигин көтөрүү, волонтердук кыймылды колдоо максатында мыйзамдарды өркүндөтүү.

Мамлекеттик социалдык заказды колдонуу практикасын кеңейтүүнүн эсебинен жарандык коомдун уюмдарынын финансылык туруктуулугуна жетишүү, аларды социалдык кызмат көрсөтүүгө тартуу механизмин киргизүү үчүн шарттарды түзүү.

Билим берүү мекемелеринин, жарандык коомдун уюмдарынын, ЖМКнын жана интернеттин биргелешкен күч-аракеттери менен жарандык агартуунун системасын өнүктүрүү.

**Жергиликтүү өз алдынча башкаруу**

**Көз караш:** Өнүккөн жарандык коом натыйжалуу өз алдынча башкарууну түзүү үчүн негиз болуп калат. Жарандык коомдун институттары партиялар менен катар эле жергиликтүү кеңештердин депутаттык корпусун түзүүгө катышат. Жергиликтүү өз алдынча башкаруу органдары жергиликтүү экономиканы өнүктүрүүгө жана өнүгүүнүн жергиликтүү бюджеттерин түзүүгө умтулган шарттар түзүлөт.

Элге кыйла жакын башкаруу институту катары жергиликтүү өз алдынча башкарууну өнүктүрүүнүн төмөнкү артыкчылыктары белгиленет:

– коомчулуктун ишин башкарууга элдин кеңири тартылуусу;

– жергиликтүү өз алдынча башкаруу органдарынын ишин каржылоонун адекваттуу механизмдери менен мамлекеттик бийликти мындан ары да борбордон ажыратуу;

– кызмат көрсөтүүнүн, бюджетти түзүүнүн жана аткаруунун, ресурстарды башкаруунун туруктуу системасын уюштуруу бөлүгүндө жергиликтүү деңгээлде башкаруу системасын күчөтүү;

– эл койгон милдеттерди, функционалдык милдеттерди аткаруу боюнча жергиликтүү өз алдынча башкаруу органдарынын жоопкерчилиги жана тартибин көтөрүү;

– ар бир мүчөсү аймакты өнүктүрүүгө өзү түшүнүп катышууга квалификациялык жактан жөндөмдүү болгон, жергиликтүү өз алдынча башкаруунун натыйжалуу органдарын түзө алган жана аларды контролдогон жоопкерчиликтүү жергиликтүү коомчулуктарды түзүү;

– коммуналдык кызмат көрсөтүүлөрдүн рыногун түзүү үчүн укуктук, методологиялык негиздерди түзүү. Кызмат көрсөтүүлөрдүн системасын уюштурууда жергиликтүү өз алдынча башкаруу органдары заказ берүүчү болот;

– бюджеттик мамилелерде жана бюджеттик процессте ар бир шаарда жана айылдык аймакта өнүктүрүүнүн бюджетин түзүүгө артыкчылык берүү. Алынган дотациялар муниципалитеттин “жакыр” экенин билдирбей калат. Ар бир шаар жана айыл аймагы үчүн өнүктүрүүнүн бюджеттерин түзүүгө түрткү берген шарттар түзүлөт;

– кабыл алган чечимдери үчүн жергиликтүү өз алдынча башкаруунун өкүлчүлүктүү органдарынын ишинде жоопкерчиликти көтөрүү. Жергиликтүү кеңештердин депутаттыгына талапкерлерге жаңы критерийлерди жана талаптарды киргизүү аркылуу жергиликтүү өз алдынча башкаруунун потенциалы көтөрүлөт, укуксуз, натыйжасыз чечимдердин тобокелдиктери азайтылат.

**4. Өнүгүүнү башкаруу**

**4.1 Башкаруу системасын трансформациялоо жана өнүгүүнүн инфраструктурасын түзүү**

Өлкөнү өнүктүрүүгө мүмкүндүк берген негизги факторлор болуп башкаруунун атаандаштыкка жөндөмдүүлүгү жана бул системанын ири, анын ичине өлкө үчүн социалдык долбоорлорду/программаларды иштеп чыга алгандыгы эсептелет. Бузулган элементтерди калыбына келтирүү, эң негизгиси өнүгүүнү башкаруунун функциясын түзүү аркылуу башкаруу системасын трансформациялоо жүргүзүлөт.

Өнүгүүнү башкаруунун жаңы системасы.

Стратегиялоонун улуттук мейкиндигин калыбына келтирүү башкарууга тиешеси жок болгон стратегия делген жүздөгөн документтер жокко чыгарылат. Ошондуктан 2040 стратегиясына чейин иштелип чыккан бардык документтер (программалар жана стратегиялар) жоюлат (жокко чыгарылат).

Экинчиден, стратегиялоо чөйрөсүн монополиядан арылтуу керек, бул үчүн катышууну каалагандарга ушул процесстин ачыктыгы камсыз кылынат. Мындан тышкары процесстин катышуучуларынын активдүүлүгүн жана субъективдүүлүгүн көтөрүүгө түрткү берүүчү механизмдер иштелип чыгат, алар процесске өздөрүнүн программалары/долбоорлору жана ресурстары менен кошулууга тийиш. Мамлекет стратегиялоонун интеллектуалдык продукттарына туруктуу сурамды уюштурат.

Стратегиялоонун көп субъективдүү мейкиндигин уюштуруу үчүн физикалык тармак түзүлөт. Өз ара аракеттенүү орундары тиешелүү Жоболор менен мыйзамдаштырылат, байланыштар макулдашылган Протоколдор менен түзүлөт. Натыйжаларды талкуулоонун предметтери, эрежелери жана белгилөөнүн ыкмалары аныкталат.

“Таза-Коом” ресурсунун базасында “Өнүгүүнү башкаруунун жана келечектеги башкаруунун улуттук тармактары” делген социалдык тармак түзүлөт жана иштейт. Тармак Кыргызстандын тарыхый өнүгүүсүнүн максаттарын, маанилерин, келечектерин иштеп чыгуу жана кабыл алуу, мындай кыймылды, анын ичинде улуттук программаларды ишке ашыруунун принциптүү мамилелеринин маселелери боюнча коомдук дискуссиялык жана макулдашуучу аянтча катары иштейт.

Университеттер, секторалдык жана кесиптик коомдор, кызыкчылыгы боюнча, аймактык коомдор жана башка жарандык коомдун институттары, бизнес-ассоциациялар, коомдук кыймылдар, партиялар жана башкалар тармактын түйүндөрү болуп калды. Бардык жарандар жана уюмдар да тармактын материалдарын талкуулоого катыша алат.

Стратегиялык документтерди даярдоонун жана кабыл алуунун, ошондой эле аны бюджеттик процесс менен байланыштыруунун бирдиктүү регламентин иштеп чыгууну жана бекитүүнү, документтердин форматын, анын катышуучуларын, жол-жоболорун, тартибин жөнгө салуучу Кыргыз Республикасынын мыйзамы кабыл алынат.

Стратегиялык документтерди иштеп чыгуу жана муну бюджеттик процесс менен байланыштыруу жагында КР ЖК жана КР Өкмөтүнүн регламенттерине өзгөртүүлөр киргизилет.

Программаларды жана стратегияларды талкуулоо стадиясында чагылдыруу, аларды ишке ашырууну колдоо боюнча маалыматтык өнөктүк ЖМКда уюштурулат.

Программаларды жана стратегияларды мониторингдөө жана баалоо системасы киргизилген. Коомдук да, кесиптик да жактан жүрөт. Баалоо натыйжалары милдеттүү түрдө ачык жарыяланат жана кызыкдар тараптар талкуулаган предмет болот. Баалоонун жыйынтыгы боюнча өнүгүү программаларын оңдоо боюнча чечимдер кабыл алынат. Мамлекеттик органдын жана анын жетекчилеринин ишин баалоо өнүгүү программаларын ишке ашырууну баалоонун натыйжасы менен тикелей байланышта болот. Бул максаттар үчүн зарыл ЧУАлар кабыл алынат жана финансы ресурстары каралат.

**Өнүгүүнү башкаруу институттары**

25 жылдык реформалардын практикасы көрсөткөндөй, күнүмдүк оперативдик башкаруунун жана өнүгүүнүн функцияларын бир эле институттарга жүктөө биринчи функциянын аткарылбай калуусуна, ал эми экинчи функциянын каралбай калганына алып келди. Ошондуктан өнүгүүнү башкаруунун атайын институттарын долбоорлоо, андан соң түзүү зарыл.

Мамлекеттик, региондук же муниципалдык деңгээлде кабыл алынган кандай гана стратегиялык же концептуалдык документ болбосун анда негизги элемент катары санариптик өнүгүү камтылууга тийиш. Бюджетти түзүүнүн принциптеринин өзгөрүүсү эл аралык донорлордун каражаттарынын эсебинен, ушул максаттагы өздүк каражаттарга артыкчылык берүү менен өнүгүү долбоорлорун каржылоого ырааттуу өтүүнү камсыз кылат.

Кандай гана болбосун эл аралык милдеттемелерди, саясий, экономикалык же каржылык милдеттенмелерди кабыл алуу ушул стратегияда жазылган өнүгүүнүн максаттарын ишке ашырууга кошуучу салымына жараша бааланат.

Жаңы негиздерге ылайык Туруктуу өнүктүрүү боюнча улуттук кеңеш (ТӨУК) өзгөртүп түзүлөт. Кеңештин статусу “Стратегиялык башкаруу жөнүндө” Кыргыз Республикасынын Мыйзамы менен аныкталат. ТӨУК коомдо макулдашылган Кыргызстандын тарыхый өнүгүүсүнүн максаттарын, маанилерин, келечегин жана мындай кыймылды ишке ашыруу боюнча принциптүү мамилени, ошондой эле улуттук программаларды иштеп чыгат. ТӨУК өнүгүүнү башкаруунун жана келечекти башкаруунун өлкөлүк системасындагы (тармагындагы) негизги түйүндү түзөт.

Улуттук программаларды ишке ашыруу үчүн атайын дирекциялар түзүлөт. Программанын зарыл болгон долбоордук пакетин жана сметалык документтерин иштеп чыгуу практикасы киргизилет. Дирекцияларды Өкмөт түзөт жана программаны аткаруу мөөнөтүндө автономдуу иштейт, программа аткарылгандан кийин жоюлат.

**4.2 Стратегиялоонун технологиясы**

Стратегиялоонун каражаттарын пайдаланууга жаңы мамилелер аныкталат жана колдонулат, алар татаал, динамикалуу системалардын белгисиздиги, так эместиги, өзгөрүүсү менен иштөө технологияларына негизделет.

Илимий, эксперттик же талдоочулук интеллектуалдык продукттарга мамлекет заказ берет жана туруктуу сурам жаратат жана бул максатты 2020-жылдагы бюджеттен баштап тиешелүү түрдө каржылоону бөлүп берет. Өнүгүүнүн бардык актуалдуу багыттары боюнча системалуу изилдөөлөр уюмдар жана чыгармачыл топтор тарабынан жүргүзүлөт. Изилдөөлөрдү жүргүзүүнү мамлекет тендер аркылуу мамлекеттик сатып алуулар жол-жоболору боюнча сатып алат.

Изилдөөнүн тематикасын ТӨУК аныктайт. Үзгүлтүксүз негизде стратегиянын багыттары боюнча өнүгүүнүн 3-5, 10 жана 25 жылдык мезгилине илимий жактан негиздүү болжолдорго заказ берилет.

Мамлекеттик башкаруунун системасында программалардын технологиясы жана долбоордук иш өздөштүрүлөт. “Максаттар/натыйжалар боюнча башкаруунун” инструменттери киргизилет. Программаларды мониторингдөө жана баалоо системасы киргизилет. Стратегиялык документтерди иштеп чыгуу процесси тиешелүү регламенттерди өзгөртүү аркылуу бюджеттик процесс менен байланыштырылат.

Максаттар/натыйжалар боюнча башкарууну жүргүзгөн улуттук программалардын дирекцияларында программалык каржылоо каржылоонун артыкчылыктуу принциби катары киргизилет.

**4.3 Мониторинг жана баалоо**

2040-жылга өнүгүүнүн күтүлүп жаткан абалына жетүү ар бир этаптагы өзгөрүүлөрдү башкарууга, артыкчылыкты сапат жагынан аныктоого, ар бир коюлган максатты так жана отчетту берип аткарууга жараша болот.

Коюлган максаттардын жана милдеттердин ченелүүсү, прогресске мониторинг жүргүзүү, индикаторлорду кылдат кароо, ошондой эле тышкы өзгөрүүлөргө байланыштуу түзөтүүлөрдү киргизүүгө жана өз убагында чара көрүүгө мүмкүндүк берген өзгөрүүлөрдү башкаруу системасы Стратегиянын негизги талабы катары каралат.

Стратегияда коюлган милдеттердин аткарылышына жеке жана институттук жоопкерчиликтин инструменти камтылууга тийиш.